Yang Salah Ialah Siapa Yang Lantik Azeez Rahim Pengerusi Tabung Haji

 Perlantikan Azeez Rahim, Ahli Parlimen Baling dan Pengerusi Kelab Putra 1Malaysia sebagai Pengerusi Tabung Haji yang baru menjadi isu dan pertikaian kebanyakan orang dalam sehari dua ini. Banyak pihak dalam UMNO turut meluahkan rasa kurang senang dengan perlantikan itu, manakala yang mengenali Azeez pula ada yang tersenyum dan ada pula yang menggelengkan kepala sebaik mendengar berita itu.
Azeez yang juga dikenali sebagai Azeez Putra, Azeez Gaza dan macam-macam gelaran lagi adalah seorang aktivis UMNO yang rajin dan gigih. Bermula dengan mengetuai Biro Putra Pemuda UMNO Malaysia, kemudian menang sebagai Ahli MT UMNO dan menerajui Kelab Putra 1Malaysia pula, beliau bukan saja aktif dalam mendekati mat rempit tetapi juga aktif menghulurkan bantuan bila saja ada mala petaka menimpa.
Melalui Kelab Putra yang diterajuinya, beliau menjelajah ke seluruh dunia menghulurkan bantuan seperti di Indonesia, Thailand, Jepun dan banyak negara lain. Beliau juga membawa rombongan membawa makanan dan ubat-ubatan ke Gaza dan Palestin dalam misi kemanusiaannya.
Di dalam negara, beliau aktif menghulurkan bantuan. Asal saja ada kejadian buruk seperti banjir, tanah runtuh atau apa saja, kelibatnya pasti ada. Di Baling, kawasan di mana beliau berpolitik juga, sumbangannya diketahui dan dirasai oleh ramai orang.
Dalam politik UMNO pula, beliau dikenali sebagai orang yang rajin mencium tangan pemimpin dan membuatkan kehadirannya disedari. Ketika Pak Lah menjadi Perdana Menteri, beliau mempunyai hubungan yang rapat sehingga boleh bercakap melalui telefon. Di era Najib pula, hubungannya dengan keluarga Perdana Menteri lebih intim dan kemas. Dalam beberapa pilihanraya kecil, terutamanya pilihanraya kecil Ulu Selangor beberapa tahun dulu, beliau memainkan peranan menyelesaikan masalah peneroka Felda Sungai Buaya sehingga akhirnya calon BN Kamalanathan berjaya menewaskan calon PKR, Zaid Ibrahim.
Kerana hubungannya yang rapat dengan Perdana Menteri, dalam menjalankan misi kemanusiaannya melalui Kelab Putra ke perbagai negara, beliau dilihat agak mudah memperolehi bantuan dan sumbangan. Ketika berbual pula, pujiannya mengenai Perdana Menteri jarang terpisah dari bibirnya.
Dalam pilihanraya lalu, beliau menang di Baling menewaskan calon Pas, Najmi Ahmad walaupun ramai yang menjangkakan beliau akan tewas kerana calon Pas itu merupakan tokoh agama yang agak dikenali umum. Sementara perwatakan, perangai, latar belakang malah ijazahnya juga dipertikaikan, Azeez akhirnya berjaya menyumbang satu kerusi daripada 133 yang dimenangi oleh BN.
Selepas kemenangannya yang mengejutkan itu, ada juga yang meramalkan Najib akan melantiknya sebagai timbalan menteri kerana hubungannya yang rapat dengan Perdana Menteri.
Memang ramai yang mempertikaikan perlantikan Azeez sebagai Pengerusi Tabung Haji. Perlantikannya dilihat tidak sesuai dengan kedudukan Tabung Haji sebagai GLC yang besar, kukuh dan berkait rapat pula dengan rukun Islam kelima. Ramai yang melihat Tabung Haji lebih sesuai dipengerusikan oleh individu lain seperti bekas menteri atau bekas pegawai kanan kerajaan mempunyai pengalaman luas dalam pentadbiran dan pengurusan. Atau setidak-tidaknya bukanlah di kalangan mereka yang dipertikaikan banyak sisi kehidupannya.
Beberapa pemimpin UMNO pula mencadangkan agar perlantikan pengetusi GLC dibuat berdasarkan kelayakan dan track record seseorang dan tidak semata-mata sekadar mengisi kekosongan atau kerana ingin memberi ganjaran kepada seseorang kerana GLC seperti Tabung Haji berkait rapat dengan perniagaan, keuntungan serta ibadah, maka seseorang penerajunya mestilah seseorang yang berintergeriti tinggi dan tidak diperkatakan karektornya.
Sebelum ini bekas menteri, Syed Hamid Albar pernah diberi surat perlantikan sebagai Pengerusi Tabung Haji sebaik Najib menjadi Perdana Menteri tetapi kemudian dipujuk agar menolak dan memulangkan surat perlantikan itu berikutan adanya bantahan daripada pihak tertentu yang tidak menyukai Syed Hamid. Beliau kemudian diberikan jawatan Pengerusi SPAD atau Suruhanjaya Pengangkutan Awam Darat.
Isunya apakah Azeez lebih berintergeriti di mata Najib berbanding Syed Hamid Albar?
Dalam hal ini, ramai yang melihat perlantikan Azeez adalah permulaan kepada pendekatan Najib memberi ganjaran kepada Ahli-Ahli Parlimen BN yang diketepikan dalam pemberian jawatan kabinet selepas pilihanraya lalu. Sebelum ini Ahli Parlimen Mersing, Dr Latif Ahmad turut dilantik sebagai Pengerusi Syarikat Perumahan Negara Berhad dan khabarnya beberapa Ahli Parlimen lain akan mendapat berita gembira yang sama tidak berapa lama lagi, tambahan pula banyak GLC mempunyai kekosongan ketika ini.
Pemberian itu mungkin sebagai ganjaran dari sikap murah hati Perdana Menteri tetapi ramai juga yang melihat ianya sebagai pendekatan Najib untuk memastikan Ahli-Ahli Parlimen BN ini tidak berpaling tadah daripadanya jika berlaku sesuatu di Parlimen nanti.
Walaupun Azeez dilihat oleh banyak pihak tidak layak atau kurang sesuai menjadi Pengerusi Tabung Haji, mungkin kerana peribadinya, mungkin kerana karektornya, mungkin kerana pengalaman dan pengetahuannya dalam dunia korporat tidak mencukupi atau mungkin kerana 1001 sebab yang lain tetapi tidak menjadi kesalahan jika beliau melobi atau berhajat untuk menduduki kerusi itu.
Sebagai ahli politik, tambahan pula kini sudah menjadi Ahli Parlimen, Azeez mungkin mempunyai keinginan untuk meningkatkan taraf sosialnya di mata umum. Sama ada beliau melobi untuk mendapatkan jawatan itu atau kerana Najib memberinya sebagai suatu anugerah tanpa diminta, Azeez sebenarnya tidak boleh dipersalahkan dalam hal ini. Tidak salah beliau meminta atau menawarkan diri.
Yang perlu dipersalahkan ialah Najib yang melantiknya. Najib seharusnya tahu bahawa beliau sekarang menguruskan sebuah kerajaan dan pemberian sesuatu jawatan, sama ada menteri, timbalan menteri atau pengerusi GLC mestilah berasaskan kelayakan dan kebolehan seseorang itu. Perlantikan tidak boleh dibuat secara tangkap muat atau kerana seseorang penyokong setia atau juga kerana seseorang itu kerap mencium tangannya ketika bersalam.
Tidak semestinya semua kawan, penyokong setia dan mereka yang mencium tangan perlu diberikan jawatan dalam kerajaan kerana mereka ini boleh diberikan ganjaran dalam bentuk lain yang tidak menjejaskan prestasi atau kewibawaan kerajaan yang sedang dipimpinnya.
Pelantikan yang silap dan menjadi pertikaian umum akhirnya akan menjejaskan nama Perdana Menteri juga. (SH 30/06/2013)

0

0

votes
Article Rating
Kongsikan artikel ini


Masih Ada Wibawakah Pengerusi SPR Setelah Disiasat SPRM?

 SPRM dilaporkan sudah menubuhkan pasukan penyiasat bagi menyiasat pembelian dakwat kekal oleh SPR yang didakwa mudah ditanggalkan ketika digunakan dalam pilihanraya umum 5 Mei lalu. Pengarah siasatan SPRM, Mustafar Ali berkata, pasukan itu sudah dibentuk sejak seminggu lalu susulan sungutan orangramai berhubung ketahanan dakwat yang dipertikaikan itu.
Pengesahana SPRM mengenai penyiasatan terhadap SPR ini menambahkan lagi episod baru mengenai kewibawaan badan itu dalam mengendalikan pilihanraya yang benar-benar bersih, adil dan memuaskan hati semua pihak.
Sejak isu dakwat kekal yang didapati tidak kekal menjadi topik perbincangan umum, SPR sering tampil dengan jawapan yang berdolak-dalik dan tidak konsisten mengenainya. Mula-mula dikatakan ia perlu digoncang secukupnya sebelum digunakan, kemudian meletakkan kesilapan kepada petugas SPR yang didakwa mungkin tidak arif cara mencalitnya di jari pengundi, selepas itu dikatakan pula bahan kimia nitrat perak dalam dakwat itu dikurangkan atas nasihat Kementerian Kesihatan yang menyebabkan dakwat itu mudah luntur.
Apabila Menteri Kesihatan menafikan mereka dilibatkan dalam membuat kajian keatas dakwat itu, SPR terus terdiam.
Episod memalukan kemudiannya menyusul lagi apabila Shahidan Kassim, Menteri di Jabatan Perdana Menteri dalam jawapan bertulisnya di Parlimen memberitahu bahawa bahan yang digunakan dalam dakwat yang dicalit pada jari setiap pengundi dalam pilihanraya lalu hanyalah menggunakan pewarna makanan saja dan bukannnya nitrat perak sebagaimana yang didakwa sebelum ini.
Sejak itu, desakan timbul bertalu-talu agar pengerusi SPR, Aziz Yusof dan anggota suruhanjaya meletakkan jawatan kerana kegagalan menyediakan dakwat yang benar-benar kekal sekurang-kurangnya selama 7 hari sebagaimana yang dijanjikan kepada rakyat sebelum ini.
Selain itu, desakan juga timbul agar nama pembekal dakwat yang bernilai RM7.1 juta turut didedahkan bagi mengetahui sama ada ia melibatkan unsur-unsur salah guna kuasa, kronismes dan sebagainya. Harga dakwat yang terlalu mahal dan tidak sepadan dengan kualitinya turut menjadi persoalan, apatah lagi dalam pilihanraya 2008 SPR juga memberi dakwat bernilai RM2.4 juta tetapi akhirnya tidak digunakan. Dengan peningkatan jumlah pengundi hanya 20 peratus tetapi kos dakwat meningkat daripada RM 2.4 juta kepada RM 7.1 juta.
Bagaimanapun, sepertimana selalunya, SPR tetap dengan ego melangitnya. Pengerusi dan Timbalan Pengerusi SPR bukan saja menolak untuk meletakkan jawatan atas pertanggungjawaban terhadap isu dakwat kekal itu, malah juga berkeras tidak mahu mendedahkan nama pembekal yang dilantik untuk membekalkan dakwat berkualiti rendah itu.
Sekali lagi, alasan yang diberikan ternampak sangat remeh iaitu atas faktor keselamatan. Keselamatan dari segi apa sehingga nama pembekal dakwat mahu dilindungi dan tidak boleh didedahkan sedangkan nama pembekal kapal selam Scorpene yang turut menjadi isu pun boleh diberitahu secara terbuka dan tidak pula mengancam keselamatan sesiapa?
Dalam hal ini seperti ada sesuatu yang mahu disembunyikan oleh SPR dan ianya lantas menyebabkan timbulnya pelbagai tanggapan di kalangan rakyat terhadap SPR dan juga pembekal dakwat itu.
Hari ini, dengan pengesahan SPRM bahawa mereka sedang menyiasat SPR berhubung pembelian dakwat itu, ia sekaligus meletakkan pengendali pilihanraya itu dalam kedudukan yang lebih buruk dari segi persepsi rakyat. Walaupun SPR belum tentu salah dan mungkin siasatan SPRM akhirnya bertujuan hanyalah untuk membersihkan nama SPR tetapi sekurang-kurangnya dengan kemasukan SPRM menyiasat badan pengendali pilihanraya itu, seolah-olah ada sesuatu yang tidak kena di dalam badan itu.
Penyiasatan ini pula mungkin memakan masa beberapa minggu tetapi dalam waktu yang terdekat ini, SPR terlibat pula dalam pengendalian pilihanraya kecil Kuala Besut berikutan kematian ADUNnya, Dr Abdul Rahman Mokhtar beberapa hari lalu.
Sudah tentu, dalam pengendalian pilihanraya kecil itu nanti, SPR akan terus dipertikaikan, malah dikecam jika sekiranya dakwat yang sama yang menggunakan bahan pewarna makanan terus digunakan lagi. Kecaman dan pertikaian terhadap SPR juga tentunya lebih memburuk jika Aziz Yusof dan Wan Ahmad terus kekal lagi mengetuai badan itu.
Demi menjaga wibawa SPR, adalah amat munasabah sebenarnya jika ketika ini Pengerusi dan Timbalan Pengerusi SPR meletakkan jawatan serta mengundurkan diri secara terhormat daripada mengetuai badan itu. Ini kerana dengan penyiasatan oleh SPRM itu, wibawa Pengerusi dan Timbalan Pengerusi SPR sebenarnya sudah musnah di mata umum.
Walaupun banyak pihak,termasuk Timbalan Perdana Menteri, Muhyiddin Yassin turut mengatakan tiada keperluan untuk mereka meletakkan jawatan tetapi mereka tidak perlu terus bergayut dengan jawatan yang ada dengan berselindung di sebalik semua kenyataan orang politik. Mereka harus ada maruah sendiri untuk memikir sesuatu perkara itu tanpa bergantung kepada sokongan pihak lain terutamanya jika kesalahan yang dilakukan amat nyata dan memalukan sekali.
Dengan tidak mahu mengundurkan diri, pilihanraya kecil Kuala Besut ini akan terus menjadi medan yang memalukan negara berikutan pertikaian terhadap wibawa SPR akan terus meningkat dan kebolehpercayaan rakyat juga menjadi semakin menipis. Wibawa SPR hanya boleh dipulihkan jika Pengerusi dan Timbalan Pengerusi segera meletakkan jawatan dan pengendali yang baru segera mengambil langkah-langkah perlu untuk memulihkan semula keyakinan rakyat.
Secara moralnya, tiada alasan lagi untuk terus berdolak-dalik. (SH 01/07/2013)

0

0

votes
Article Rating
Kongsikan artikel ini


Ku Li Jadi Pengerusi Persatuan Beca SeMalaysia?

 Tindakan Najib melantik Ahli Parlimen Baling, Azeez Rahim sebagai Pengerusi Tabung Haji yang baru terus menimbulkan persoalan dan menjadi perbualan ramai. Tidak saja Mahfuz Omar dari Pas dan Nurul Izzah dari PKR yang mempertikaikannya serta menuntut penjelasan Perdana Menteri tentang kriteria perlantikan seseorang sebagai Pengerusi GLC, bahkan rakyat pelbagai peringkat terus bercakap mengenainya.
Di blog dan laman-laman sosial, baik yang pro UMNO mahukan pro pembangkang, perlantikan Azeez itu bukan saja mengundang kecaman dan kritikan, malah dijadikan bahan lawak dan momokan ramai.
Gambar Azeez mencium tangan isteri Perdana Menteri, Rosmah Mansor menjadi topik perbualan paling hangat seolah-olah perlantikan beliau itu lebih bersandarkan kepada kekerapannya mencium tangan Rosmah dan bukannya berdasarkan kelayakan ataupun pengalaman yang dimilikinya.
Jika dibandingkan perlantikan Azeez sebagai Pengerusi Tabung Haji dengan beberapa perlantikan lain yang dibuat oleh Najib, memang wujud tanda-tanya besar terutama mengenai kriteria, kelayakan dan kaitan wibawa seseorang itu dengan GLC atau agensi kerajaan yang diamanahkan kepadanya.
Azeez Rahim yang tidak sampai dua bulan menjadi Ahli Parlimen serta tiada pengalaman dalam dunia korporat, pengurusan serta perniagaan, telah dijadikan Pengerusi Tabung Haji, sebuah GLC yang mempunyai aset dan tabungan berbilion ringgit serta rangkaian perniagaan di seluruh dunia. Tabung Haji juga menjadi tabungan hampir semua umat Islam dan merupakan antara syarikat kebanggaan negara yang ditubuhkan oleh Prof Ungku Aziz bagi memudahkan umat Islam menunaikan rukun Islam kelima iaitu fardu haji ke Mekah.
Dr Latif Ahmad, Ahli Parlimen Mersing yang berpengalaman sebagai Exco Kerajaan Johor dan timbalan menteri, hanya diberikan jawatan Pengerusi Syarikat Perumahan Negara Berhad atau SPNB, sebuah syarikat milik kerajaan yang tumpuan khususnya lebih kepada projek perumahan kos rendah dan memulihkan projek terbengkalai.
Berbanding dengan Tabung Haji, SPNB jauh lebih kecil walaupun Dr Latif seorang yang lebih berpengalaman serta berpengetahuan dalam politik dan pengurusan.
Annuar Musa yang difahamkan akan dilantik sebagai Pengerusi MARA adalah tokoh hebat dari Kelantan dan pernah menjadi Menteri Belia dan Sukan serta Menteri Pembangunan Luar Bandar. Kepandaiannya dalam mengurus menjadikan Persatuan Bolasepak Kelantan atau KAFA yang dikendalikannya kini menjadi kuasa baru dalam bolasepak negara dengan memenangi beberapa kejuaraan utama.
Tetapi beliau hanya diberikan jawatan Pengerusi MARA yang kini semakin mengecil peranannya dalam membantu orang-orang Melayu di bidang perniagaan serta pendidikan berikutan peruntukan kerajaan yang semakin dikurangkan tahun demi tahun. Lebih-lebih lagi setelah Kementerian Pembangunan Usahawan dihapuskan oleh Najib pada 2009 lalu, MARA seolah-olah sudah tenggelam peranannya dalam membantu usahawan-usahawan Bumiputera.
Berbanding dengan Tabung Haji juga, MARA ternyata lebih keci meskipun Annuar Musa yang bakal dijadikan Pengerusi agensi itu adalah individu yang cukup pengalaman dalam politik, pengurusan serta banyak membantu rakyat di pelbagai peringkat sebelum ini.
Syed Hamid Albar yang pernah menjadi peguam dan berpengalaman sebagai menteri di pelbagai kementerian, apabila digugurkan daripada kabinet pada 2009, hanya diberikan jawatan Pengerusi SPAD yang secara kasarnya hanya menjaga bas, lori dan teksi saja. Bahkan pelantikannya sebagai Pengerusi Tabung Haji sebelum ini telah ditarik balik walaupun sudah menerima surat perlantikan itu.
Syed Hamid Albar juga dikenali seorang yang berintergeriti tinggi dan wibawanya diketahui ramai di dalam dan di luar negara. Dibandingkan dengan Tabung Haji juga, SPAD jauh lebih kecil dan seolah-olah tidak padan seorang yang berpengalaman dan berpengetahuan luas seperti beliau hanya ditugaskan menjaga bas, teksi dan lori saja.
Begitu juga dengan bekas Timbalan Menteri Pertanian dan kini Ahli Parlimen Kubang Pasu, Johari Baharom yang dikhabarkan telah dilantik sebagai penasihat di JPM. Perlantikan beliau itu lebih kepada untuk memberi jawatan semata-mata sedangkan tiada peranan khusus walaupun pengalaman dan pengetahuannnya dalam politik dan kerajaan selama puluhan tahun sebelum ini sebenarnya boleh dimanfaatkan untuk peranan yang lebih besar lagi.
Jika dibandingkan dengan Pengerusi Tabung Haji, jawatan sebagai penasihat di JPM ini hampir tidak memberi makna kerana belum tentu ada nasihat Johari yang mahu diterima-pakai oleh Najib yang diketahui sudah pun mempunyai ramai penasihat sebelum ini.
Semua perlantikan itu seolah-olah memberi gambaran bahawa semakin tinggi pengetahuan, pengalaman dan wibawa seseorang itu, semakin tidak penting dan kecil agensi kerajaan, GLC atau jawatan yang akan diberikan kepadanya manakala mereka yang tiada pengalaman, malah kewibawaannya dipertikaikan akan diberikan tanggungjawab mengendalikan syarikat yang bernilai berbilion-bilion ringgit pula.
Dalam hal ini jika Tengku Razalegh Hamzah, seorang yang mempunyai wibawa, pengalaman dan pengetahuan yang lebih tinggi, pernah menjadi Menteri Kewangan, Pengerusi IMF, Pengerusi Bank Dunia dan pelbagai jawatan lagi serta berperanan menubuhkan Bank Bumiputra dan Petronas, mahu diberikan jawatan oleh Najib, barangkali jawatan yang akan diberikan hanyalah Pengerusi Persatuan Beca SeMalaysia saja.
Ohh Malaysia tanahairku!! (SH 03/07/2013)

0

0

votes
Article Rating
Kongsikan artikel ini


Najib Terus Mencurah Habuan, Annuar Musa Bakal Pengerusi MARA?

 Dalam usaha Najib mahu mempertahankan kuasanya sebagai Perdana Menteri, beliau dipercayai akan terus mencurahkan habuan dan ganjaran kepada kalangan Ahli Parlimen yang tercicir dalam pengagihan jawatan kabinet baru-baru ini. Sebelum ini Ahli Parlimen Baling, Azeez Rahim telah dijadikan Pengerusi Tabung Haji manakala Ahli Parlimen Mersing, Dr Latif Ahmad pula dijadikan Pengerusi SPNB.
Walaupun perlantikan Azeez menerima kritikan dan kontroversi yang agak besar berbanding perlantikan yang lain tetapi pengesahan beliau memegang jawatan itu sudah pun dibuat semalam dan ini memperlihatkan bahawa program memberi habuan dan ganjaran ini akan tetap diteruskan mengikut perancangan yang sudah dibuat oleh Perdana Menteri bersama penasihat-penasihatnya.
Maklumat terbaru pula menyebut, seorang lagi iaitu Ahli Parlimen Ketereh yang juga bekas Menteri Pembangunan Luar Bandar, Annuar Musa bakal dilantik sebagai Pengerusi MARA yang baru menggantikan Idris Jusoh yang dinaikkan pangkat sebagai Menteri Pelajaran Kedua.
Sementara itu bekas Timbalan Menteri Pertanian, Johari Baharom yang digugurkan dalam pembentukan kabinet baru-baru ini turut dikhabarkan sudah pun dilantik sebagai penasihat di Jabatan Perdana Menteri.
Dalam usaha Najib mahu mempertahankan jawatannya sama ada dari kemungkinan ditumbangkan melalui undi tidak percaya di Parlimen, mahu pun dalam pemilihan jawatan Presiden UMNO hujung tahun ini, adalah diyakini beliau akan terus mengagih-agihkan jawatan sebagai Pengerusi mana-mana GLC atau agensi kerajaan kepada kalangan Ahli Parlimen yang tidak diberikan jawatan menteri atau timbalan menteri, baru-baru ini.
Dalam masa yang sama, beberapa Ketua UMNO Bahagian yang kalah bertanding atau tidak dipilih menjadi calon dalam pilihanraya lalu, dikatakan akan turut menerima habuan tersebut secara berperingkat-peringkat tidak lama lagi.
Sepertimana sudah menjadi perbualan umum, kemungkinan Najib dicabar melalui undi tidak percaya di Parlimen tidak boleh dipandang ringan sekarang ini berikutan tindakan hampir 20 Ahli Parlimen Sabah dan Sarawak mengadakan pertemuan dengan Tengku Razaleigh Hamzah meluahkan kekecewaan dan perasaan tidak puas hati mereka terhadap layanan Najib.
Walaupun Sabah dan Sarawak menyumbang kira-kira 1/3 daripada 133 kerusi yang dimenangi BN tetapi mereka hanya diperuntukkan 20 jawatan menteri dan timbalan menteri sahaja. Ada parti yang menang banyak kerusi diberikan jawatan yang sedikit atau tidak diperuntukkan apa-apa jawatan dalam kabinet manakala terdapat pula parti yang menang sedikit kerusi tetapi diberikan jawatan menteri.
Semua ini menimbulkan kekecewaan dan rasa tidak puas hati. Pertemuan mereka yang tidak berpuas hati itu dengan Tengku Razaleigh segera menimbulkan andaian bahawa mereka ini melalui peranan yang akan dimainkan oleh Ahli Parlimen Gua Musang itu akan bergabung dengan 89 kerusi yang ada ditangan PR untuk mengusulkan undi tidak percaya terhadap Perdana Menteri di Parlimen.
Cabaran kedua Najib ialah kemungkinan beliau ditentang dalam pemilihan UMNO hujung tahun ini. Disebut-sebut bahawa Muhyiddin Yassin atau Tengku Razaleigh akan mencabar Najib untuk jawatan Presiden UMNO dalam sistem pemilihan terbuka yang pertama kali diamalkan sejak Mahathir mewujudkan kouta pencalonan sebaik UMNO dihidupkan kembali pada 1988 lalu.
Dalam menghadapi kedua-dua cabaran ini, Najib nampaknya tiada pilihan selain memberikan ganjaran atau habuan kepada Ahli-Ahli Parlimen dan Ketua UMNO Bahagian untuk memastikan kesetiaan mereka sentiasa tertumpah kepadanya. Pemberian jawatan kepada Azeez Rahim dan Dr Latif adalah permulaan ke arah itu manakala perlantikan Annuar Musa dan Johari Baharom pula merupakan tindakan susulan yang memperlihatkan keagresifan Najib mahu mempertahankan kedudukannya.
Beberapa lantikan lagi dipercayai akan terus menyusul selepas ini dan seboleh-bolehnya Najib mahu mempamerkan dirinya sebagai pemimpin yang sentiasa mendapat sokongan dan dalam masa yang sama mengekang pengaruh Muhyiddin dan Tengku Razaleigh yang berkemungkinan mengganggu-gugat kedudukannya.
Sekurang-kurangnya menjelang sambutan Hari Raya Aidil Fitri nanti, beberapa Ahli Parlimen dan Ketua UMNO Bahagian lagi akan menerima khabar gembira masing-masing dan seterusnya menjadikan mereka lebih ceria dan gembira bersama jawatan dan ganjaran yang diterima itu. (SH 02/017/2013)

0

0

votes
Article Rating
Kongsikan artikel ini


Kalau Inginkan Durian Runtuh, Menangkanlah PAS Di Kuala Besut!!

 Bahang pilihanraya kecil DUN Kuala Besut sudah mula dirasai oleh semua pihak. Walaupun SPR hanya akan bermesyuarat Jumaat ini bagi menentukan tarikh penamaan calon dan hari mengundinya tetapi semua pihak, baik UMNO mahupun PAS iaitu parti yang bakal bertanding di kerusi itu seperti sudah melonjak semangat masing-masing untuk memenangi kawasan itu.
Bahkan jika pilihanraya itu diadakan pada bulan puasa pun, semangat mereka tetap sama.
Di pihak PR, pada peringkat awalnya seperti nampak kecelaruan dengan PAS dan PKR masing-masing mahu meletakkan calonnya manakala DAP pula menyarankan agar dipulaukan pilihanraya walaupun jelas dalam pilihanraya umum lalu kawasan itu ditandingi oleh PAS. Sama ada semua itu suatu strategi atau percubaan melemahkan semangat musuh tetapi kini nampaknya semua sudah sepakat bahawa PAS yang sepatutnya meletakkan calonnya di Kuala Besut itu.
UMNO pula sudah mengumumkan Muhyiddin Yassin sebagai Pengarah Pilihanrayanya dengan dibantu oleh Idris Jusoh selaku timbalannya. Beberapa nama bakal calon juga sudah mula kedengaran. Meskipun perlantikan Idris mungkin disebabkan kedudukannya sebagai Ketua UMNO Besut tetapi cakap-cakap sudah mula kedengaran bahawa UMNO telah mengenepikan Ahmad Said, Menteri Besar Terengganu dari sebarang peranan dalam pilihanraya kecil ini.
Dengan tiadanya peranan khusus untuk Ahmad Said dalam pilihanraya ini, beliau mungkin hanya menjadi pengiring kepada mana-mana pemimpin pusat yang turun berkempen ke kawasan itu nanti, suatu peranan yang jauh lebih kecil kerana biasanya seorang Menteri Besar akan dijadikan Timbalan Pengarah dalam pilihanraya kecil.
Bagi kedua-kedua pihak, UMNO dan Pas, mereka akan berjuang habis-habisan untuk memenangi pilihanraya kecil ini. Dengan BN menguasai DUN Terengganu pada nisbah 17-15 kerusi sebelum ini, mereka mahu memenangi semula kerusi itu bagi mengekalkan kelebihan dua kerusi yang dimenanginya. Bagi PAS pula, mereka mahu memenanginya kerana ia akan menjadikan kedukan kerusi DUN Terengganu menjadi 16-16, suatu senario yang boleh memberikan pelbagai implikasi dari segi tafsiran undang-undang, Perlembagaan dan kuasa Sultan.
Jika kedudukan seri berlarutan dan menimbulkan suasana yang tidak aman, DUN Terengganu kemungkinan akan dibubarkan bagi membolehkan pilihanraya peringkat negeri diadakan dan seterusnya untuk memilih siapakah pemenang yang sebenarnya. Dalam hal ini, jika dilihat dari sudut momentum, UMNO tentunya akan kecut perut manakala PAS melihatnya sebagai peluang terbaik untuk menguasai negeri itu.
Walaupun BN menang di Kuala Besut dalam PRU 13 lalu dengN majoriti 2,434 undi melalui calonnya, Allahyarham Dr Abdul Rahman Mokhtar tetapi orang-orang Kuala Besut berkata, kemenangan BN ketika itu banyak disumbangkan oleh peribadinya yang disukai ramai. Lagi pula lawannya adalah dari muslimah Pas, Puan Nafisah.
PAS bukan saja bersemengat untuk memenangi DUN Kuala Besut bagi menggoncang kedudukan kerajaan Negeri Terengganu tetapi juga berdasarkan sejarah bahawa parti itu pernah memenangi kawasan itu beberapa kali sebelum ini. Kali terakhir PAS menang di situ ialah pada pilihanraya 1999, iaitu ketika PAS menguasai negeri Terenganu.
Ini menunjukkan Kuala Besut bukanlah kebal buat UMNO dan BN. Jika PAS meletakkan calon yang betul, diterima ramai dan diikuti dengan cara serta strategi kempen yang betul juga, memenangi Kuala Besut bukanlah mustahil. Tambahan pula, belum apa-apa, PAS sudah pun mendapat bonus kempen apabila Ahmad Said disisihkan oleh UMNO sendiri dalam pilihanraya ini.
Penyisihan Ahmad Said ini tentunya boleh dijadikan modal yang baik dalam kempen. Pilihanraya kecil ini antara lainnya ialah untuk mempertahan kedudukan kerajaan negeri dan Ahmad Said daripada terus tidak stabil, tetapi oleh kerana Menteri Besar sendiri diketepikan, ia tentulah juga membawa maksud bahawa UMNO tidak meyakini sepenuhnya kepimpinan dan kewibawaan beliau untuk terus mentadbir negeri itu.
Dalam hal ini, bukan saja pengundi atas pagar boleh diracuni keyakinannya dalam isu penyisihan Ahmad Said, bahkan iman politik orang UMNO juga boleh tergoncang dibuatnya, terutamanya penyokong kuat Menteri Besar.
Selain itu, dengan kedudukan yang kritikal antara UMNO dan PAS di Terengganu sekarang dan masing-masing ingin memenangi kawasan itu, sudah tentulah pelbagai jenis habuan, pembangunan dan durian runtuh akan dinikmati oleh pengundi Kuala Besut sepanjang kempen pilihanraya berlangsung. Jika pilihanraya diadakan pada bulan puasa, pengundi Kuala Besut pastinya akan menikmati kemeriahan yang berpanjangan di bulan puasa ini. Jika orang di tempat mencari-cari Lailatul Qadar dan memohon doa dimurahkan rezeki, pengundi Kuala Besut mungkin tidak menang tangan menadah rezeki yang melimpah.
Pada Hari Raya ini pula, pengundi Kuala Besut mungkin menjadi rakyat Malaysia paling mewah dan bergaya berbanding di tempat-tempat lain.
Tidak diragukan lagi, terutamanya UMNO dan BN, mereka akan berusaha memenangi DUN Kuala Besut ini dengan apa cara sekali pun. Peruntukan pembangunan, habuan, jamuan berbuka puasa, morey, sahur besar-besaran dan pelbagai durian runtuh lainnya akan diturunkan silih berganti. Muhyiddin dan menteri-menteri kabinet juga akan sentiasa kelihatan di Kuala Besut membawa pelbagai peruntukan dari kementerian masing-masing.
Pendek kata, orang Kuala Besut akan menjadi anak emas kepada kerajaan wassatiyah Najib.
Itu baru semasa kempen di Kual Besut. Andainya jika PAS menang di Kuala Besut dan kedudukan jumlah kerusi DUN menjadi seri 16-16, sikap murah hati kerajaan Pusat akan lebih berganda lagi. Jika pilihanraya peringkat negeri terpaksa diadakan untuk menentukan siapakah pemenang yang sebenar, sekali lagi kerajaan Pusat akan berbelanja habis-habisan untuk memastikan mereka kekal berkuasa. Dengan kedudukan seri dan sama-sama kuat itu, tentulah UMNO yang menguasai kerajaan Pusat akan berbelanja semahunya dan akhirnya seluruh rakyat Terengganu menikmati untungnya.
Andainya jika kemenangan PAS di Kuala tidak mengubah atau menggugat kedudukan kerajaan negeri berikutan UMNO mempunyai kelebihan undi Speaker dan Menteri Besar baru tidak perlu dilantik berikutan Menteri Besar sudah mengangkat sumpah di hadapan Sultan, untuk tempoh lima tahun menjelang pilihanraya akan datang, rakyat Terengganu juga akan dijaga serta dibelai sebaik-baiknya untuk memastikan kuasa dalam genggaman tidak terlepas. Sekali lagi, dalam tempoh lima tahun rakyat Terengganu akan mewah dengan rezeki, habuan dan ganjaran. Durian runtuh yang berganda-ganda akan dinikmati pula.
Seluruh pengundi dan kawasan pilihanraya di Terengganu akan dijaga bagai si tua kaya yang baru dapat menikah dengan perempuan muda. Malah Ahmad Said yang selama ini kerap kali bersikap gedebe pun mungkin berubah menjadi seorang yang lemah lembut dan berbudi bahasa.
Ini bermakna pilihanraya kecil Kuala Besut yang pertama diadakan selepas PRU 13 memberi banyak kelebihan jika pengundi kawasan itu tahu menggunakan kuasa mengundi yang ada di tangan masing-masing dengan bijaksana. Fikirkan untuk kebaikan Kuala Besut dan juga untuk seluruh Terengganu. (SH 04/07/2013)

0

0

votes
Article Rating
Kongsikan artikel ini


Isu Mesir – KJ Jauh Lebih Matang Berbanding Najib

 Dalam pergolakan yang berlaku di Mesir yang menyaksikan berlakunya rampasan kuasa serta Presiden Dr Morsi digulingkan, hampir seluruh dunia dan umat Islam mengecam kejadian itu. Ia bukan saja menggambarkan sebuah kerajaan Islam yang dipilih secara sah dan demokratik diakhiri dengan cara yang tidak demokratik tetapi juga kerana menampakkan adanya permainan tangan-tangan ghaib di belakang kejadian itu.
Sementara pelbagai pihak di Malaysia menyuarakan bantahan serta kecaman atas kejadian itu sejak semalam lagi, pendirian kerajaan dan Najib tetap ditunggu-tunggu mengenainya. Ramai yang ingin tahu apakah pendirian Najib dalam kejadian itu. Oleh kerana Najib kebetulan sedang mengadakan lawatan rasmi ke United Kingdom, Najib hanya bercakap kepada wartawan mengenai insiden di Mesir pada hari ini.
Sementara Anwar, PKR dan PAS secara terbuka dan tegas mengecam rampasan kuasa melalui tentera untuk mengguling Dr Morsi itu sambil mengajak seluruh dunia yang mengamalkan demokrasi turut mengutuk tindakan sebegitu rupa, kenyataan Najib mengenai insiden Mesir agak mengecewakan.
Beliau seolah-olah mengutuk tindakan melakukan perubahan dan menjatuhkan Hosni Mubarak sebelum ini dengan mengatakan perubahan tidak semestinya menjamin kemakmuran sedangkan seluruh dunia mengetahui era 30 tahun Hosni Mubarak penuh dengan segala macam penyelewengan, penindasan serta rompakan wang rakyat. Dalam masa yang sama, Najib seperti gembira dengan penggulingan Dr Morsi dengan berharap kerajaan baru segera dibentuk.
Sebaliknya, pendirian Khairy Jamaluddin dan Pemuda UMNO dilihat lebih matang dan menggambarkan beliau memahami keadaan sebenar yang berlaku di Mesir, sambil turut mengecam rampasan kuasa yang berlaku itu.
Mari kita bandingkan perbezaan kenyataan antara Najib dan KJ mengenai insiden yang berlaku di Mesir itu.
Kenyataan Najib antaranya berbunyi, rakyat Malaysia perlu mengambil iktibar daripada konflik di Mesir apabila perubahan yang ingin dituntut tidak semestinya menjamin kemakmuran dan kesejahteraan kepada rakyat.
Perdana Menteri juga berkata, perubahan yang tidak diurus dengan baik boleh membawa penderitaan kepada rakyat seperti kenaikan harga barang, peningkatan pengangguran dan industri pelancongan menjadi lumpuh.
Akhirnya ia membawa kepada rakyat sendiri yang menuntut perubahan sekali lagi, oleh kerana perubahan itu tidak memenuhi kehendak rakyat dan apa yang diharapkan oleh kita. Sambil menyifatkan apa yang berlaku di Mesir adalah soal dalaman negara ini dan sesuatu yang sudah terjadi, namun Najib mengharapkan kerajaan baru dapat diwujudkan, yang mencerminkan hasrat dan aspirasi rakyat negara itu.
Bandingkan pula dengan pendirian KJ dan Pemuda UMNO yang berbunyi, “Pergerakan Pemuda UMNO Malaysia mengecam rampasan kuasa dan penahanan Dr Morsi. Insiden yang tercetus selepas demonstrasi berpanjangan ini bukan saja telah meragut nyawa, tetapi juga membawa rusuhan dan pertembungan ganas antara pihak penyokong dan penentang kerajaan di sana.
“Harus diingat bahawa Presiden Dr Morsi adalah seorang pemimpin yang telah dipilih secara demokratik oleh rakyat Mesir melalui proses pilihanraya dan bukannya rusuhan jalanan. Beliau tidak sepatutnya digulingkan dengan sebegitu rupa kerana ini bukan saja melanggari prinsip dan amalan demokrasi tetapi juga mengkhianati amanah rakyat.
“Ini adalah iktibar kepada seluruh masyarakat antarabangsa bahawa keputusan demokrasi mestilah diterima dan dihormati oleh semua. Sebarang tindakan untuk menjatuhkan kerajaan yang dipilih secara demokratik nyata melanggari batasan undang-undang dan perlembagaan. Oleh itu, tindakan sebegini hendaklah dikecam dan ditolak sepenuhnya.”
Jelas terdapat perbezaan yang nyata antara kenyataan Najib dan KJ. Selain hanya bercakap mengenai perubahan dalam perspektif yang sempit dan mengharapkan penubuhan kerajaan baru, Najib langsung tidak mengecam tindakan rampasan kuasa dan menggulingkan Dr Morsi. Berbeza dengan KJ, beliau mengecam apa yang berlaku di Mesir, mahu suara rakyat melalui demokrasi dihormati dan tidak menyebut langsung mengenai kerajaan baru. Secara logiknya, kerajaan baru tidak seharusnya dialu-alukan kerana ia seperti merestui tindakan menjatuhkan Dr Morsi.
Najib seperti menyatakan pendirian yang senada dengan Amerika dan tidak mahu menyinggung kuasa besar itu.
Ternampak juga bahawa Najib seperti tidak mahu memahami bahawa ramasan kuasa dan penggulingan Dr Morsi bukanlah kerana kerajaannya tidak memenuhi aspirasi rakyat tetapi kerana diganggu-gugat secara halus oleh tangan-tangan ghaib yang mahu menjatuhkan kerajaan Islam itu. Kemenangan Dr Morsi adalah kemenangan majoriti iaitu 52 peratus suara rakyat dalam pilihanraya lalu tetapi golongan liberal dan sekular sentiasa mahu menjatuhkannya.
Pelbagai isu dan kelemahan dicari, tambahan pula dengan adanya bantuan Amerika, Yahudi dan Israel, usaha menggoncang kerajaan Dr Morsi sentiasa berjalan. Bukti nyata tentang adanya campurtangan Amerika, Yahudi dan Israel ialah bilamana sebaik saja Dr Morsi digulingkan, terowong yang merupakan laluan ke Palestin segera ditutup dan ini menyebabkab rakyat Palestin terkepung serta tidak dapat melarikan diri lagi jika sesuatu berlaku di negara itu.
Mesir, antara negara yang bersempadan dengan Palestin memang sentiasa dalam radar dan pemerhatian Amerika, Yahudi dan Israel dalam usaha mereka terus menindas dan menekan rakyat Palestin. Jika selama terowong itu dibuka, rakyat Palestin ada tempat untuk melarikan diri, kini dengan penutupannya mereka jadi terkepung dan tidak boleh lari ke mana-mana lagi.
Dalam isu Mesir, jelas matlamatnya ialah meluaskan pengaruh dan kuasa Israel di Palestin.
Dr Morsi dipilih sebagai Presiden Mesir melalui pilihanraya yang sah dan demokratik setelah kerajaan pimpinan Hosni Mubarak yang penuh dengan penyelewengan, pembaziran, kemewahan dan pelbagai salah guna kuasa selama 30 tahun ditolak oleh rakyat negara itu. Apabila Dr Morsi yang bersih peribadi dan akhlak keluarganya juga terpuji memimpin Mesir, kuasa-kuasa Barat terutama Amerika nyata tidak senang dengan beliau. Pelbagai alasan dan kelemahan dicari untuk menyingkirkannya. Dr Morsi dianggap mengancam Israel.
Sementara kita rakyat Malaysia bersedih dengan apa yang berlaku di Mesir dan banyak masjid turut melakukan sembahyang hajat memohon pertolongan Tuhan, membaca dan mengamati kenyataan serta pendirian Najib, sebenarnya jauh lebih menyedihkan. (SH 05/07/2013)

0

0

votes
Article Rating
Kongsikan artikel ini


Najib Gagal – Mengingatkan Najib Tentang Kegagalan Dan Tradisi UMNO Menolak Pemimpin Yang Gagal

 Pilihanraya ke 13 baru saja berakhir. Walaupun menang dengan 133 kerusi dan masih mengekalkan kuasa tetapi semua orang lebih banyak bercakap mengenai kegagalan BN dan Najib. Tun Mahathir sendiri dalam ulasan awalnya mengenai keputusan pilihanraya, tidak menyangka Najib lebih teruk daripada Pak Lah manakala Tun Daim pula menyalahkan penasihat-penasihat Najib atas keputusan buruk ini.
Dan bayangkan keputusan PRU 13 jika tanpa bantuan Mahathir dan Daim. Pastinya keputusan lebih buruk dan mungkin sudah menjadi pembangkang hari ini.
Setelah menghasilkan buku Najib Perdana Menteri Terakhir, Kesilapan-Kesilapan Najib dan Asalkan Bukan Najib sebelum pilihanraya lalu, penulis kini tampil dengan buah tangan terbaru yang bertajuk Najib Gagal.

 Buku ini memperhalusi pelbagai aspek kegagalan yang diraih Najib hasil keputusan pilihanraya umum yang lalu yang tidak pernah  dianalisa oleh mana-mana pihak sebelum ini. Buku ini juga ingin mengingatkan Najib bahawa beliau sebenarnya mengulangi sejarah buruk BN hilang undi popular pada pilihanraya 1969 dan menambah-burukkan  jumlah kerusi BN kepada 133 berbanding 140 yang dicapai oleh Pak Lah pada 2008.
Berdasarkan pencapaian buruk Tunku Abdul Rahman Putra Alhaj pada 1969 dan Pak Lah  pada 2008, kedua-dua pemimpin itu ditolak kemudiannya kerana UMNO berpendapat pemimpin yang gagal meraih 2/3 majoriti dan tidak mampu mengekalkan undi popular adalah dianggap pemimpin yang gagal.
Namun Najib sebenarnya jauh lebih buruk daripada kedua-dua pemimpin itu. Tetapi sebaliknya kegagalan Najib itu mahu diraikan pula dengan menghadiahkannya jawatan Presiden UMNO kepadanya tanpa pertandingan. Apakah ini sesuatu yang logik dan tidak membahayakan masa depan UMNO sendiri?
Buku ini, selain mengajak ahli dan pemimpin UMNO merenungi kegagalan Najib, juga mahu mereka memikirkan dengan mendalam apakah pemimpin yang gagal ini boleh membawa keputusan yang lebih baik dalam PRU 14 nanti atau seharusnya Najib ditukar dalam pemilihan parti hujung tahun ini.
Jika Najib perlu diganti, siapakah yang layak? Muhyiddin, Tengku Razaleigh, Zahid Hamidi atau Khairy Jamaluddin?
Dalam masa yang sama, buku yang sudah berada di pasaran ini juga mengupas pelbagai isu mengenai cabaran-cabaran UMNO menjelang pilihanraya akan datang, masa depan UMNO jika Najib terus kekal dan siapakah pemimpin yang dirasakan layak menerajui negara di masa depan. (SH 05/07/2013)

0

0

votes
Article Rating
Kongsikan artikel ini


Kalau Rais Yatim Boleh Diberi Dua Jawatan, Tidak Hairanlah Ibrahim Ali Mengamuk!

 Selepas senyap lebih dua bulan sejak kalah dalam pilihanraya lalu, Presiden Perkasa, Ibrahim Ali membuatkan kemunculannya di persada media baru-baru ini menjadi perhatian umum semula. Selain meluahkan rasa kecewanya atas layanan UMNO terhadap Perkasa selama ini sambil membandingkannya dengan layanan yang diberi terhadap Dong Ziong, Hindraf dan paderi-paderi Kristian, Ibrahim Ali juga mengecam beberapa pendekatakan Najib yang dianggapnya retorik.
Dalam masa yang sama, Ibrahim Ali juga meluahkan kesusahan hidupnya untuk menyara keluarga sehingga membayangkan akan menjadi pemandu teksi selepas ini.
Dengan membawa Perkasa memperjuangkan banyak kepentingan politik Najib dan UMNO, kekecewaaan Ibrahim Ali tidak sukar difahami. Sementara Perkasa tidak mendapat apa-apa, bahkan sebagai calon pilihanraya pun diabaikan dan mujur Mahathir muncul menghulurkan pertolongan di saat akhir, beliau sebaliknya mendapati NGO yang memperjuangkan hak kaum India iaitu Hindraf lebih diberikan kasih sayang oleh Najib dengan pemimpinnya diberikan jawatan timbalan menteri pula.
Begitu juga Najib sedia hadir ke majlis anjuran Dong Ziong dan menjemput paderi-paderi Kristian ke pejabatnya mengadakan perbincangan. Tetapi Perkasa tidak pernah diberikan layanan sebegitu rupa. Perkasa tak ubah seperti “hidung tak mancung, pipi tersorong-sorong” dengan UMNO. Mujurlah ada Mahathir yang banyak memberi sokongan kepadanya.
Jika tanpa Mahathir, Perkasa mungkin umpama anak tiri yang hitam legam dimata Najib dan UMNO. Langsung tidak dipedulikan.
Selain mendapati pemimpin Hindraf diberikan jawatan timbalan menteri, kemunculan semula Ibrahim Ali mengecam Najib dan mahu menjadi pemandu teksi juga hampir serentak dengan musim pemimpin-pemimpin UMNO yang lain menerima habuan durian runtuh melalui pelbagai jawatan dalam GLC dan agensi kerajaan.
Antaranya ialah Dr Latif sebagai Pengerusi SPNB, Azeez Rahim Pengerusi Tabung Haji, Annuar Musa Pengerusi MARA, Ghani Othman Pengerusi Sime Darby serta Rais Yatim dilantik Presiden UIA. Beberapa pemimpin lain juga dikhabarkan akan menerima khabar bakal dilantik sebagai Pengerusi atau Ahli Lembaga Pengarah GLC yang lain dan berita mengenainya akan menyusul satu demi satu tidak lama lagi.
Di celah-celah semua perlantikan itu, rupa-rupanya ada lagi berita yang mengejutkan. Rais Yatim yang telah dijadikan Presiden UIA, dalam masa yang saman turut juga dilantik sebagai penasihat kerajaan dalam hal ehwal sosial dan kebudayaan yang bertaraf menteri. Seolah-olah kewujudan pelbagai kementerian tidak memadai sehingga Najib perlu diberikan nasihat khusus oleh Rais Yatim mengenai aspek sosial dan budaya.
Ini bermakna Rais Yatim yang sudah berkhidmat dalam kerajaan sejak era Tunku Abdul Rahman Putra Alhaj, mendapat ganjaran berganda di zaman Najib, disebalik penggugurannya daripada bertanding di Jelebu dalam pilihanraya lalu.
Perlantikan Rais sebagai sebagai penasihat yang bertaraf menteri juga bermakna bertambah seorang lagi penasihat Najib. Jika sebelum ini beliau sudah ada penasihat yang juga bertaraf menteri dalam bidang agama iaitu Abdullah Mohd Zain, Jamaluddin Jarjis pula sebagai penasihat khas mengenai Anerika Syarikat dan penasihat lain seperti Alies Nor, Omar Ong dalam politik dan puluhan nama lain dalam bidang media dan sebagainya, perlantikan Rais Yatim ini jika dicampur dengan pegawai khas, Setiausaha Politik dan seumpamanya yang sedia ada di JPM, ia mungkin menjadikan Najib sebagai Perdana Menteri yang paling ramai penasihatnya.
Bahkan sudah menjadi percakapan umum dalam UMNO bahawa beberapa Ahli Parlimen dan bekas menteri lagi akan dilantik sebagai penasihat kerajaan yang juga bertaraf menteri juga tidak lama lagi.
Jika dilihat daripada keghairahan Najib mahu mengagih dan memfaraidkan jawatan dalam kerajaan lebih kepada kawan-kawan dan kenalan rapatnya, tidak mustahil Ibrahim Ali akan tercicir sekali lagi. Ibrahim Ali mungkin merasakan beliau juga layak difaraidkan jawatan atau kedudukan berikutan sokongan dan perjuangannya mempertahankan Najib dan UMNO selama ini walaupun beliau bukan ahli UMNO.
Berbanding mereka yang sudah diberikan jawatan itu, Ibrahim Ali mungkin merasakan beliau tidak jauh bezanya, malah kadangkala lebih ke depan dan lantang dalam membela Najib dan UMNO. Jika dibandingkan dengan Dr Latif atau Rais misalnya, suara Ibrahim jauh lebih kuat dan nyaring membela UMNO atau menempelak Anwar Ibrahim. Begitu juga jika dibandingkan dengan Azeez Rahim, Ibrahim Ali juga tidak kurang sumbangannya kepada masyarakat. Bahkan jika Azeez Rahim kerap mencium tangan Rosmah Mansor, Ibrahim Ali juga tidak lupa berbuat demikian setiap kali bersalam dengan isteri Perdana Menteri itu.
Kalau Hindraf boleh diberikan jawatan timbalan menteri, apa pula istimewanya Rais Yatim sampai diberikan dua jawatan sekaligus? Begitu juga dengan nama-nama lain yang sudah dan bakal diberikan jawatan oleh Najib yang kini mulai menjadi percakapan ramai. Barangkali kemunculan semula Ibrahim Ali dengan gaya gempaknya baru-baru ini sekadar mahu mengingatkan Najib tentang dirinya yang selalu dianak-tirikan. Sekali-sekal jadikanlah “anak manja” pula, kalau pun tidak mungkin dijadikan “anak emas”. (SH 07/07/2013)

0

0

votes
Article Rating
Kongsikan artikel ini


Apa Muslihat Zahid Tiba-Tiba Mempertahankan Akta Hasutan?

 Tindakan Ahmad Zahid Hamidi, Menteri Dalam Negeri yang secara tiba-tiba bersuara lantang mahu mempertahankan Akta Hasutan menimbulkan persoalan ramai dan menjadi percakapan banyak orang ketika ini. Nawaitu dan keikhlasannya dalam mempertahankan akta itu amat diragui manakala hujah-hujahnya pula terlihat longgar.
Zahid dilaporkan telah menyelar pihak- pihak yang mahu memansuhkan Akta Hasutan 1948 tanpa memimirkan kesan negatif daripada tindakan itu. Beliau berkata, selepas Akta Keselamatan Dalam Negeri atau ISA dan Ordinan Darurat dimansuhkan dan sekiranya Akta Hasutan juga dibuat tindakan yang sama, apa lagi yang tinggal untuk melindungi rakyat dan ketenteraman negara.
Selain itu, Zahid juga berkata, jika Akta Hasutan dimansuhkan ia boleh membawa pertikaian keada 4 aspek dalam Perlembagaan iaitu hak istimewa orang-orang Melayu, status Raja-Raja, kedudukan Islam sebagai agama rasmi dan Bahasa Melayu sebagai bahasa kebangsaan.
Dalam nada yang lebih tegas, Zahid juga berazam untuk terus mempertahankan akta itu. Wowww, ternampak macam beliau satu-satunya pejuang tulen dalam UMNO yang sayangkan negara ini!
Pemansuhan Akta Hasutan adalah sebahagian daripada janji transformasi yang mahu dilakukan oleh Najib sebelum pilihanraya lalu. Najib menjanjikan untuk memansuhkan Akta Hasutan dan menggantikannya dengan Akta Keharmonian Nasional di mana sebelum itu juga Perdana Menteri telah memansuhkan ISA, Ordinan Darurat dan Akta Kolej dan Universiti atau AUKU yang bertujuan lebih menghargai kebebasan serta hak asasi rakyat dengan tidak mengabaikan keharmonian dan ketenteraman negara.
Janji Najib ini telah diucapkan sebelum pilihanraya umum lalu dan ketika itu semua pemimpin UMNO menyokong serta mengalu-alukan langkah yang diambil Najib itu dengan menyifatkannya sebagai pendekatakan berani untuk membawa negara lebih maju ke hadapan.
Persoalannya, kenapa baru sekarang Zahid bersuara? Sebagai pemimpin kanan UMNO, jika beliau tidak setuju akta itu dimansuhkan, beliau sepatutnya bersuara sebaik saja Najib mengumumkan pemansuhannnya dulu. Tetapi kenapa baru sekarang?
Apakah juga Zahid mahu memberitahu umum bahawa Najib telah mengambil tindakan yang salah? Atau maksud yang lebih jauh, Zahid ingin memberitahu bahawa Najib tidak layak lagi memimpin negara ini?
Penyanggahan Zahid terhadap apa yang mahu dilakukan oleh Perdana Menteri, bossnya sendiri, sebenarnya mendedahkan kepada beberapa implikasi seperti gambaran bahawa Najib tidak berhati-hati, terburu-buru, kurang bijaksana dalam bertindak, tidak layak dan pelbagai ciri negatif lainnya.
Dalam masa yang sama, Najib dan kerajaan juga terdedah kepada elemen mungkir janji sedangkan slogan yang menjadi mainan mulut Najib dan UMNO ialah Janji Ditepati.
Apakah dengan tiba-tiba Zahid bersuara mempertahankan Akta Hasutan ini ada kaitan dengan pemilihan UMNO yang hanya beberapa bulan saja lagi di mana beliau disebut-sebut akan bertanding jawatan nombor dua dalam parti? Apakah sanggahan terhadap Najib itu dan menunjukkan dirinya pejuang tulen itu suatu manifestasi penonjolan diri untuk meningkatkan populariti dan sokongan?
Semua ini membelenggui dirinya kerana Zahid bukanlah terkenal sebagai pemimpin yang lantang tanpa sebab. Beliau tergambar lebih banyak senyum dan ketawa dan ketika beliau berani mendedahkan amalan nepotisme dan kronisme dalam kerajaan ketika menjadi Ketua Pemuda UMNO dahulu pun, akhirnya diketahui oleh Mahathir bahawa beliau berbuat demikian kerana diarahkan oleh Anwar Ibrahim yang menjadi Timbalan Perdana Menteri waktu itu.
Dalam perjalanan politiknya kemudian pula, tidak ternampak tindakannya yang lantang dan berani sama ada ketika menjadi Menteri Pertahanan atau pun Menteri Dalam Negeri. Jika ada pun ternampak menonjol, ia hanya separuh jalan seperti ketika mula-mula berpindak ke Kementerian Dalam Negeri. Ucapannya dalam Perhimpunan Agung UMNO pula lebih banyak mengandungi lawak jenaka serta mengundang ketawa.
Sebab itu, bila tiba-tiba suaranya agak nyaring dalam isu pemansuhan Akta Hasutan ini, persoalan tentang mawaitunya tidak dapat dielakkan.
Selain kenapa hanya sekarang beliau bersuara mahu mempertahankan Akta Hasutan ini sedangkan sebelum ini suaranya tidak pernah kedengaran, hujah-hujah Zahid juga ternyata amat longgar. Zahid berjujah bahawa jika Akta Hasutan dimansuhkan ianya akan menjejaskan 4 aspek perlembagaan iaitu hak istimewa orang Melayu, status Raja-Raja, kedudukan Islam dan Bahasa Melayu sebagai bahasa kebangsaan.
Soalnya apakah dengan pemansuhan Akta Hasutan, tiada undang-undang lain yang boleh melindungi keempat-empat aspek itu? Bodoh sangatkah Najib selaku Perdana Menteri tidak mengambil kira mengenainya semata-mata kerana mahu memansuhkan Akta Hasutan itu? Bukankah masih ada pelbagai undang-undang dan akta lain yang boleh digunakan untuk melindungi keempat-empat aspek yang disebut Zahid itu, meskipun setelah Akta Hasutan digantikan dengan Akta Keharmonian Nasional?
Janganlah Zahid fikir bahawa hanya Akta Hasutan saja yang boleh melindungi keempat-empat aspek itu. Dan janganlah juga Zahid fikir bahawa jika tiada Akta Hasutan, rakyat boleh bebas berbuat apa saja dan seolah-olah negara ini tiada lagi undang-undang langsung?
Sebenarnya negara masih mempunyai undang-undang dalam pelbagai aspek tetapi undang-undang dan akta yang tidak adil serta menekan rakyat sudah sampai waktunya diganti dengan undang-undang lain yang lebih sesuai dengan tahap kesedaran serta kematangan rakyat. Mengekalkan undang-undang yang zalim dan tidak adil hanya menyebabkan negara semakin berundur ke belakang serta dijauhi oleh rakyatnya. Najib sebenarnya sedang bergerak seiring dengan kehendak rakyat.
Tidaklah menjadi kesalahan untuk Zahid mempertahankan akta itu jika niatnya benar-benar ikhlas untuk kepentingan rakyat dan negara, bukannya kerana ada udang di sebalik batu. Bahkan mungkin pula mampu melonjakkan sokongan yang diharapkan kepadanya atas keberanian itu tetapi rakyat mengharapkan beliau konsisten dalam tindakannya sepanjang masa.
Janganlah ia bermusim dan selepas pemilihan UMNO berakhir nanti, suara garangnya juga hilang entah ke mana. (SH 08/07/2013)

0

0

votes
Article Rating
Kongsikan artikel ini


Polemik Akta Hasutan Jadikan Najib Makin Keseorangan

 Pertikaian yang semakin berlarutan sejak beberapa lama mengenai pemansuhan Akta Hasutan 1948 sebenarnya makin memeningkan kepala Najib. Bermula dengan penangkapan beberapa pemimpin dan aktivis pembangkang dibawah Akta Hasutan selepas pilihanraya umum lalu, episod mengenai mengenai akta ini kini merebak menjadi virus yang menyakitkan bagi Najib. Penangkapan yang berturutan dilakukan oleh kerajaan akhirnya menyebabkan pihak pembangkang mendesak Najib tidak lagi menggunakan akta itu kerana beliau sudah berjanji mahu memansuhkannya.
Sementara pihak pembangkang menuntut beliau menyatakan pendirian dan bertegas meneruskan pemansuhan akta yang dijanjikannya sejak Julai 2012 itu, desakan daripada dalam UMNO pula mahukan beliau mengekalkan akta tersebut. Pelbagai pihak dalam UMNO melihat ia masih relevan untuk keharmonian dan keamanan negara.
Bermula dengan Zahid Hamidi, Menteri Dalam Negeri yang bersuara lantang mahukan akta itu terus dikekalkan untuk kepentingan rakyat dan ketenteraman negara, beberapa pemimpin lain dalam UMNO turut berpendirian sama dengan dengan beliau. Menteri di Jabatan Perdana Menteri, Shahidan Kassim yang baru dilantik menganggotai kabinet juga sependirian dengan Zahid dan tidak setuju dengan Najib yang melantiknya sebagai menteri.
Bebeberapa Ahli Parlimen juga menyatakan pendirian yang sama bahawa Akta Hasutan perlu dikekalkan. Malah bekas Perdana Menteri, Mahathir juga mahu Akta Hasutan terus dikekalkan kerana berpendapat ianya merupakan suatu bentuk percegahan yang baik untuk negara berbilang kaum seperti Malaysia ini.
Malah Mahathir juga berkata, jika pun Akta Hasutan mahu dimansuhkan, kerajaan tidak harus berbuat demikian semata-mata kerana ianya dituntut oleh pihak pembangkang. Mahathir nampaknya benar-benar tidak sependapat dengan Najib.
Di peringkat akar umbi UMNO dan kelompok Melayu juga ternampak gelombang yang main kuat mahukan kerajaan terus mengekalkan akta itu. Zahid terus mendapat sokongan dan pujian atas ketegasannya itu. Setelah Mahathir juga sependirian dengannya dengan sama-sama mahu Akta Hasutan dikekalkan, geraf politik Zahid melonjak dua tiga takuk lagi.
Jika Najib mengikut arus yang mahukan akta ini terus dikekalkan, beliau tentunya akan dicop sebagai mungkir janji dan membakulsampahkan slogannya sendiri iaitu Janji Ditepati. Reputasi dan wibawanya sebagai Perdana Menteri yang hanya mendapat sokongan 47 peratus undi rakyat, tentunya semakin bertambah buruk.
Pemimpin yang memungkiri janjinya sendiri tidak akan dipercayai oleh rakyat sampai bila-bila.
Tetapi jika Najib mahu terus menunaikan janjinya memansuhkan akta itu, masalah besarnya ialah sokongan terhadapnya makin menipis. Sehingga ini hanya Nazri Aziz yang bangun mempertahankan bahawa Najib akan terus komited mahu memansuhkan Akta Hasutan dan menggantikannya dengan Akta Keharmonian Nasional.
Sebagai menteri yang bertanggungjawab mengenai undang-undang sebelum ini, Nazri bukan saja menyokong pemansuhan akta tersebut bahkan juga berpendapat Najib perlu menunaikan janjinya mengenai pemansuhan itu.
Sementara terdapat pemimpin UMNO dan kerajaan yang lain cenderung untuk bersama dengan Zahid Hamidi mempertahankan akta kerana lebih suka dilihat kekal dengan perjuangan Melayu dan tidak mahu kehilangan sokongan rakyat, sebahagian yang lain pula lebih selesa berdiam diri. Golongan ini bimbang jika menyatakan pendirian menyokong akta itu dikekalkan, ia akan dilihat seperti tidak bersama-sama dengan Perdana Menteri manakala jika menyokong pula agar akta itu dimansuhkan, risikonya ialah kehilangan sokongan rakyat dan dianggap lebih mirip kepada perjuangan pihak pembangkang.
Maka itu ramai yang memilih untuk berdiam diri asalkan perut dan jawatan terus selamat. Tidak hairan jika hanya Nazri seorang sehingga ini yang berani menyatakan pendirian berbeza.
Sementara itu, seorang menteri daripada MIC, S Subramaniam pula seperti buat-buat lupa mengenai pemansuhan Akta Hasutan dengan menyatakan ia hanyalah cadangan daripada Najib dan belum diputuskan apa-apa oleh kabinet. Beliau juga terpaksa diingatkan kembali oleh Nazri bahawa perbincangan mengenainya sudah dibuat dalam mesyuarat kabinet dan komitmen Najib untuk memansuhkannya tidak pernah berubah.
Jelas bahawa Subramanian juga seperti terperangkap dengan dilema di antara mahu menyokong Najib ataupun mahu mengikut suara rakyat daripada kaum India yang juga mahukan akta itu dimansuhkan.
Semakin berlarutan isu dan polemik mengenai Akta Hasutan ini diperbincangkan dan selagi Najib tidak menyatakan pendirian tegasnya, selagi itulah isu ini terus menjerat Najib. Beliau akan menjadi serba-salah untuk menentukan pendiriannya dan tidak menyangka isu pemansuhan Akta Hasutan yang tiba-tiba mewarnai atmosfera politik negara ini tidak menyebelahinya lagi. Ketika beliau mengumumkan pemansuhannya pada Julai 2012 dulu, semua diam dan tidak membantah termasuk Zahid Hamidi tetapi kini semunya sudah berbeza.
Lebih-lebih lagi dengan pendirian Mahathir yang turut mahukan Akta Hasutan terus dikekalkan, dilema Najib lebih sukar untuk dirungkai jalan keluarnya. Najib seboleh-bolehnya akan cuba mengelak untuk berbeza pendapat dengan Mahathir, terutamanya menjelang pemilihan UMNO hujung tahun ini.
Perbezaan pendapat itu jika tidak ditangani dengan baik, ia pasti akan melarat kepada pelbagai elemen lain yang boleh menjejaskan peluang Najib untuk terus kekal sebagai Presiden UMNO dan Perdana Menteri. Ia juga mungkin menjadi pendorong untuk terjadinya pertandingan segit dalam UMNO yang akhirnya membawa kepada penyingkiran beliau daripada takhta kuasa.
Sebab itu, sejak beberapa lama isu ini berlarutan, Najib masih tidak berani menyatakan pendiriannya. Tetapi semakin lama beliau membiarkan isu ini menjadi perdebatan umum tanpa mahu menyatakan pendirian tegasnya, reputasinya di mata umum semakin tercalar. Semakin lama berdiam diri, semakin beliau terbiar keseorangan manakala pihak pembangkang pula terus mengasaknya supaya tidak lupa pada janji yang pernah dibuatnya.
Hanya keberanian dan ketegasan Najib boleh menyelesaikan kemelut ini.(SH 09/07/2013)

0

0

votes
Article Rating
Kongsikan artikel ini


Lagi Dua Ahli Parlimen UMNO Dapat Habuan Dari Najib

 Proses pemberian habuan jawatan dan kedudukan kepada Ahli-Ahli Parlimen UMNO yang tercicir dalam perlantikan kabinet kini diteruskan dengan dua lagi Ahli Parlimen diberikan jawatan dalam syarikat GLC. Mereka yang terbaru menerima habuan ialah Ahli Parlimen Pulai, Nurjazlan Mohamed dilantik sebagai Pengerusi Telekom Malaysia dan Othman Abdul, Ahli Parlimen Pendang dilantik sebagai Pengerusi Menara Kuala Lumpur.
Nurjazlan sudah tiga penggal menjadi Ahli Parlimen Pulai dan merupakan anak sulung Allahyarham Mohamed Rahmat, bekas Setiausaha Agung UMNO dan Menteri Penerangan yang begitu dikenali dalam UMNO manakala Othman Abdul pula adalah ahli politik veteran di Kedah tetapi dibawa semula bertanding dalam pilihanraya baru-baru ini dengan misi untuk menewaskan Mat Sabu di Pendang.
Beberapa laporan sebelum ini menyebut bahawa Najib akan mengagih-agihkan pemberian jawatan dalam GLC dan agensi kerajaan kepada Ahli-Ahli Parlimen UMNO dan BN yang tidak dilantik ke jawatan kabinet sebagai sebahagian daripada proses membalas budi dan juga untuk memastikan kesetiaan mereka tidak berbelah bagi terhadapnya.
Ia bukan saja dari kemungkinan beliau ditentang dalam pemilihan UMNO hujung tahun ini tetapi juga kebarangkalian berlakunya undi tidak percaya di Parlimen. Untuk jawatan Presiden UMNO, Najib kemungkinan disebut-sebut akan dicabar sama ada oleh Muhyiddin atau pun Tengku Razaleigh Hamzah manakala undi tidak percaya juga kemungkinannya akan memunculkan Tengku Razaleigh sebagai pilihan untuk ditonjolkan sebagai Perdana Menteri melalui sokongan Ahli-Ahli Parlimen yang berasa dipingggirkan oleh Najib terutama dari Sabah dan Sarawak serta dengan sokongan 89 undi Pakatan yang sedia di Parlimen.
Antara Ahli Parlimen yang sudah dilantik ialah Ahli Parlimen Mersing, Dr Latif sebagai Pengerusi SPNB, Azeez Rahim sebagai Pengerusi Tabung Haji, Rais Yatim sebagai Presiden UIA dan penasihat bertaraf menteri bagi kerajaan dalam hal ehwal sosial dan kebudayaan, Annuar Musa sebagai Pengerusi MARA serta Ng Yen Yen sebagai Pengerusi Lembaga Penggalakan Pelancongan dan juga penasihat pelancongan kerajaan bertaraf menteri.
Dipercayai Najib akan terus mengagih-agihkan habuan dan ganjaran ini kepada ramai Ahli Parlimen lagi untuk mencapai matlamat melindungi kepentingan politik dan masa depannya itu.
Beberapa perlantikan sebelum ini, terutamanya Azeez Rahim dikecam oleh banyak pihak kerana kelayakannya yang diragui manakala peribadinya pula disifatkan tidak sesuai untuk menerajui institusi besar seperti Tabung Haji yang mempunyai aset sejumlah RM35 billion dan terlibat dalam urusan berkaitan ibadah umat Islam. Perlantikan penasihat kerajaan bertaraf menteri pula dipertikai kerana ia dianggap suatu pembaziran dan menambahkan lagi beban perbelanjaan kerajaan.
Semalam Pakatan Rakyat juga membangkitkan isu yang sama dan mahukan Perdana Menteri melihat dari segi keperluannnya kepada kepentingan kerajaan serta beban perbelanjaan, dan tidak semata-mata kepada keuntungan dari segi politik sahaja.
Perlantikan Nurjazalan sebagai Pengerusi Telekom dan Othman Abdul sebagai Pengerusi Menara Kuala Lumpur adalah yang terbaru dibuat oleh Najib. Nurjazlan difahamkan sudah menerima surat perlantikan dan akan memulakan tugasnya awal Julai depan manakala Othman Abdul sudah pun memulakan tugasnya beberapa hari lalu.
Namun tidak seperti perlantikan Azeez Rahim yang dipertikaikan kerana kelayakannya serta Rais Yatim dan Ng Yen Yen yang dianggap pembaziran, perlantikan Nurjazlan dan Othman Abdul diterima dengan baik oleh banyak pihak.
Nurjazlan, seorang akauntan bertauliah yang sudah tiga penggal menjadi Ahli Parlimen Pulai di Johor dianggap berpatutan diberikan jawatan itu berikutan senioritinya sebagai Ahli Parlimen dan kedudukannya sebagai Ahli Lembaga Pengarah Telekom Malaysia sebelum ini. Perlantikan sebagai Pengerusi umpama kenaikan pangkat saja.
Dari sudut politik pula, Nurjazlan dianggap menyumbang kemenangan berharga kepada BN dalam pilihanraya lalu berikutan kemampuannya menewaskan Naib Presiden Pas, Sallahuddin Ayub di kerusi Parlimen Pulai. Namun ada pihak juga merasakan berikutan kelayakan dan sumbangan besarnya itu, Nurjazlan sepatutnya lebih awal diberikan ganjaran oleh Najib dengan dilantik sebagai menteri atau timbalan menteri sebaik BN memenangi PRU 13 lalu.
Begitu juga dengan Othman Abdul, selain kelayakan dan senioritinya tidak dipertikaikan dengan perlantikannya sebagai Pengerusi Menara Kuala Lumpur, sumbangannya kepada politik BN juga dianggap besar kerana beliau dibawa keluar daripada dunia persaraan dan ditawarkan menjadi calon sekali lagi di Pendang ialah menahan kemaraan orang nombor PAS, Mat Sabu daripada menang di kerusi itu. Othman Abdul akhirnya berjaya menewaskan Mat Sabu dan kekal menjadikan Timbalan Presiden PAS itu tidak mampu membawa suaranya ke dalam Parlimen sejak dua penggal yang lalu.
Bagaimanapun sumbangannya yang agak besar itu dilihat tidak sepadan dengan sumbangan politiknya kepada BN berikutan Menara Kuala Lumpur yang dipengerusikannya hanyalah sebuah anak syarikat kecil milik Telekom Malaysia yang menguruskan Menara KL yang merupakan salah satu kawasan kunjungan popular untuk pelancong. Meskipun Menara KL popular di mata pelancong tetapi syarikat yang menguruskannya itu dianggap “syarikat miskin” saja dalam Telekom Malaysia.
Mungkin juga perlantikan sebagai Pengerusi Manara Kuala Lumpur ini hanyalah permulaan dan ganjaran kedua yang lebih besar sedang menunggunya selepas ini. (SH 10/07/2013)

0

0

votes
Article Rating
Kongsikan artikel ini


Akta Hasutan 1948 – Apa Pendirian Zahid Selepas Ini?

 Mesyuarat kabinet semalam memutuskan untuk kekal dengan pendirian mahu memansuhkan Akta Hasutan 1948 dan menggantikannya dengan Akta Keharmonian Nasional yang kini sedang digubal. Ini bermakna tiada apa-apa yang berubah berhubung keputusan pemansuhan akta itu sebagaimana yang diumumkan Perdana Menteri pada Julai 2012 lalu.
Menteri Kesihatan, S Subramanian ketika memberitahu demikian berkata, Akta Keharmonian Nasional yang menggantikannya akan memastikan kestabilan politik dan keharmonian di kalangan rakyat berbilang kaum di negara ini.
Dengan keputusan kabinet ini, orangramai tentunya tertanya-tanya apakah pendirian Menteri Dalam Negeri, Zahid Hamidi mengenai perkara itu selepas ini? Apakah beliau bersetuju dengan keputusan kabinet itu atau akan terus menentangnya sebagaimana kelantangan yang dipamerkan dua tiga hari sebelum ini?
Orangramai juga tentunya ingin tahu, apakah dalam mesyuarat kabinet semalam, Zahid Hamidi turut bersetuju bersama-sama pendirian kabinet itu atau beliau ada menyuarakan bantahan akta itu daripada dimansuhkan atau beliau hanya berdiam diri saja?
Semua ini menimbulkan persoalan. Zahid sebelum ini merupakan menteri yang paling ke depan membantah pemansuhan Akta Hasutan dengan menyelar sikap pihak-pihak tertentu yang mahu memansukan akta tersebut tanpa memikirkan kesan negatifnya walaupun sebenarnya perkara itu datang daripada mulut Najib sendiri.
Bahkan Zahid Hamidi juga mengingatkan dengan pemansuhan Akta Hasutan 1948 itu ia akan mendedahkan empat aspek dalam Perlembagaan kepada pertikaian umum iaitu kedudukan hak istimewa orang-orang Melayu, kedudukan Raja-Raja, agama Islam sebagai agama rasmi dan bahasa Melayu sebagai bahasa kebangsaan.
Zahid juga menyatakan ketegasannya untuk tidak berkompromi dan akan terus mempertahankan Akta Hasutan 1948 itu.
Pelbagai pihak dalam UMNO termasuk bekas Perdana Menteri, Tun Mahathir juga memberi pandangan bahawa akta itu perlu dikekalkan namun pihak pembangkang pula mahukan Najib menunjukkan ketegasan dan tidak mengubah janji mahu memansuhkan akta itu. Najib diingatkan agar mengekalkan slogan Janji Ditepati dan tidak menukarnya menjadi Janji Dicapati!
Sementara Zahid Hamidi menunjukkan ketegasannya mahu mempertahankan akta itu, ramai yang skeptikal dengan pendirian Menteri Dalam Negeri itu yang seolah-olah menyanggah keputusan Perdana Menteri sendiri dan melihatnya tidak lebih daripada tindakan Zahid memainkan emosi orang Melayu dan perwakilan UMNO menjelang pemilihan parti hujung tahun ini.
Selain Zahid Hamidi tidak dikenali sangat sebagai pemimpin yang benar-benar tegas sebelum ini, malah tindakan beliau membangkitkan bantahan mengenai Akta Hasutan secara tiba-tiba sekarang ini juga menimbulkan persoalan memandangkan ketika Najib melontarkan cadangan mahu memansuhkan akta itu sejak Julai 2012 lalu, Zahid Hamidi tidak pula bersuara mengenainya.
Ramai yang melihatnya sekadar permainan emosi di media untuk melonjakkan populariti menjelang pemilihan UMNO semata-mata.
Lalu dengan keputusan kabinet ini,  apakah sebenarnya pendirian Zahid Hamidi selepas ini?
Jika beliau terus bersuara dan komited dengan pendiriannya dan dalam mesyuarat kabinet semalam juga diketahui beliau didapati menyuarakan bantahannya tetapi terpaksa akur dengan keputusan majoriti,   barangkali orangramai akan meyakini keikhlasannya tetapi jika beliau hanya berdiam diri saja seperti tikus yang berada dalam tong beras, tidak diragui lagi bahawa riuh-rendahnya selama ini hanyalah sandiwara saja.
Rakyat kini sedang menunggu Zahid Hamidi menyatakan jati dirinya. (SH 13/07/2013)

0

0

votes
Article Rating
Kongsikan artikel ini


Bila Menteri Cap Ayam Mahu Selesaikan Isu Ayam…

 Setiap kali musim perayaan, rakyat pasti menghadapi masalah kenaikan harga barang-barang keperluan harian. Semua barang menaik harganya. Antara yang tidak pernah terlepas dari mengalami kenaikan harga setiap kali musim perayaan ialah ayam. Meskipun menteri silih berganti tetapi harga ayam tidak pernah dapat diselesaikan seolah-olah peniaga ayam lebih cerdik daripada menteri.
Tahun ini harga ayam naik lagi. Di sesetengah tempat ia mencecah sehingga RM9.00 sekilo. Bagaimanapun bagi Menteri Perdagangan Dalam Negeri, Koperasi dan Kepenggunaan, Hassan Malek, beliau mempunyai cara yang amat mudah untuk menyelesaikan masalah kenaikan harga ayam ini iaitu dengan mencadangkan supaya rakyat beralih kepada menu lain seperti ikan atau daging bagi mengekang kenaikan harga itu.
Orang Kuala Pilah di mana Hassan Malek menjadi Ahli Parlimen tentunya menjerit membaca berita ini. Gilo apo montori ni…
Nampaknya senang sangat kerja menteri di Malaysia, bila ayam naik disuruhnya makan menu lain walaupun sepatutnya tugas beliau beliau mencari jalan menstabilkan harga ayam di pasaran. Berbagai cara boleh dilakukan seperti menemui pengeluar atau penternak, menambah bekalan melalui pengimportan, melakukan tindakan penguatkuasaan dan seumpamanya. Tetapi semua itu tidak dilakukan, yang disuruhnya rakyat tukar menu makanan.
Lagi pula tindakan beliau memberi pilihan supaya makan ikan atau daging itu juga tidak logik sama-sekali kerana harga ikan sebenarnya lebih mahal daripada ayam. Ikan yang paling biasa menjadi menu rakyat Malaysia iaitu ikan kembung saja sudah berharga RM12.00 hingga RM15.00 sekilo. Belum lagi dikira ikan lain seperti ikan siakap, bawal atau tenggiri yang menjadi santapan orang-orang yang lebih berada.
Nampaknya menteri ini tidak pernah ambil tahu harga pasaran barangan pengguna di pasaran atau barangkali tidak pernah turun ke pasar sebelumi ini. Beliau seperti bercakap ikut sedap mulut saja bila jumpa mikrofon atau kamera tv.
Selain itu, jika ayam mahu ditukar dengan daging pula, kedua-duanya mempunyai khasiat yang berbeza dan dari sudut kesihatan pula, daging putih lebih baik berbanding daging merah. Sebab itulah ayam lebih menjadi pilihan, selain rasanya yang lebih sedap dan kanak-kanak juga lebih menyukai ayam berbanding daging atau ikan.
Sebab itulah ayam menjadi pilihan semua golongan dan bangsa. Dan tugas menteri yang gajinya dibayar melalui cukai rakyat ialah mesti memastikan harga pasaran keperluan rakyat ini sentiasa berada di paras yang stabil dan tidak terlalu membebankan, bukannya mencadangkan rakyat menukar menu makanan.
Kenaikan ayam di musim perayaan orang Islam juga, selain ia menjadi pilihan semua peringkat umur untuk berbuka puasa, ia juga sesuai dibuat rendang ketika Hari Raya untuk dimakan dengan lemang atau ketupat. Walaupun daging boleh juga dibuat rendang tetapi ayam lebih menjadi pilihan kerana ia lebih enak.
Tetapi ikan tidak boleh dibuat rendang. Sudahlah harganya lebih mahal daripada ayam, penggunaannya untuk masakan juga agak terhad. Mungkin jamuan raya Hassan Malek pada tahun ini ada menu rendang Negeri Sembilan ikan kembung agaknya!
Kenyataan Hassan Malek mengenai kenaikan harga ayam ini mendapat ulasan paling banyak di laman-laman sosial di mana rata-rata rakyat tidak setuju dengan pandangan yang diberinya. Memang sesiapa pun akan geleng kepala membaca keyataan separuh masak menteri itu. Beliau bercakap seolah-olah tidak tahu apa-apa mengenai kedudukan harga barang keperluan harian di pasaran sekarang.
Selain itu, ramai juga yang mengecam beliau seolah-olah begitu senang kerja seorang menteri di negara ini. Harga ayam naik disuruh makan ikan atau daging, nanti kalau semua ayam, ikan dan daging naik, disuruhnya pula makan lauk kicap saja. Atau kalau beras naik, mungkin disarankannya makan bubur nasi atau mee maggi saja.
Kenyataan Hassan Malek ini mendedahkan standard beliau sebagai menteri hanya cap ayam saja. Jika begitu senanglah kerja seorang menteri, pastinya lebih ramai daripada 3.2 juta ahli UMNO yang jauh lebih layak daripada beliau.
Sebelum ini seorang lagi menteri, Shahidan Kassim juga memberi jawapan ala-ala cap ayam mengenai kerahsiaan pembekal dakwat kekal untuk SPR. Menteri di Jabatan Perdana Menteri itu berkata, nama pembekal itu tidak boleh didedahkan kepada umum kerana jika diketahui nama dan alamat pembekalnya akan menyebabkan rakyat beratur panjang untuk membeli dakwat itu dan akhirnya akan mengganggu perjalanan pilihanraya di negara ini.
Kalau dihalusi, kenyataan itu bukan saja tidak logik, bahkan juga menunjukkan Shahidan tidak kurang cap ayamnya dengan Hassan Malek.
Tolongnya Najib, berilah panduan dan nasihat kepada menteri-menteri agar janganlah mengeluarkan kenyataan atau bercakap seolah-olah mereka itu cap ayam, nanti Perdana Menteri atau kerajaan pun dikata rakyat cap ayam juga. (SH 15/07/2013)

0

0

votes
Article Rating
Kongsikan artikel ini


Pengundi Kuala Besut Mula Dibanjiri Bantuan Dan Habuan

 Sebagaimana selalu, setiap kali ada pilihanraya kecil maka turunlah pelbagai jenis bantuan dan habuan untuk rakyat. Menteri dan timbalan menteri juga berebut-rebut turun membawa pelbagai jenis buah tangan dan jajan. Ketika pilihanraya kecil jugalah diketahui banyak orang miskin, orang susah, orang tidak berumah, orang kelaparan, hidup melarat, tiada bekalan letrik dan air bersih serta pelbagai kepincangan lain dalam masyarakat.
Semua golongan yang terpinggir ini dikunjungi dan diberi bantuan untuk menunjukkan baik hatinya kerajaan yang ada.
Seolah-olah ketika pilihanraya kecil sajalah kerajaan menjadi sangat prihatin dan baik hati. Semua masalah cuba diselesaikan, apa kesusahan pun cuba dibantu. Kadangkala bantuan diberi tanpa diminta dan ianya datang seperti rezeki yang tiba-tiba turun dari langit.
Itulah fenomena biasa setiap kali pilihanraya kecil di Malaysia ini. Kuala Besut yang sedang hangat dengan kempen pilihanraya kecil pada 24 Julai ini juga tidak terkecuali, bahkan suasananya lebih membara daripada mana-mana pilihanraya kecil sebelum ini.
Pilihanraya kecil Kuala Besut penting kepada UMNO dan BN berbanding beberapa pilihanraya kecil sebelum ini kerana sekiranya keputusan 24 Julai nanti memihak kepada Pas, ia akan menjadikan kedudukan ADUN di Terengganu menjadi 16-16. Dewan Undangan Negeri Terengganu boleh jadi tergantung dan kedudukan Ahmad Said sebagai Menteri Besar tidak lagi selamat. Sultan Terengganu mungkin ada kuasa untuk memilih mana-mana Ahli Dewan Undangan Negeri, sama ada dari UMNO atau Pas sebagai Menteri Besar yang baru.
Kalau pun Ahmad Said terus kekal sebagai Menteri Besar, kedudukannya umpama di hujung tanduk, bila-bila boleh jatuh atau dijatuhkan. Dengan kedudukan 16-16, undang-undang dan Perlembagaan akan diuji keberkesanannya dan ia sesuatu yang baik untuk masa depan rakyat dan negara. Ia akan memberi ruang untuk mana-mana kelemahan dalam undang-undang dan Perlembagaan diperbaiki serta diperkemaskan. SPR yang selama ini lalai dan terlepas pandang dengan membiarkan jumlah kerusi menjadi genap, bukan saja di Terengganu tetapi di banyak negeri lain juga, bukan saja terpaksa mengakui kelemahan selama ini tetapi harus juga mencari jalan untuk menjadikan jumlah kerusi itu diganjilkan bagi mengelakkan masalah yang sama berulang.
Tetapi sementara undang-undang dan Perlembagaan mahu diperbaiki, kedudukan 16-16 adalah tidak selamat bagi UMNO dan BN. Ia juga tidak selamat bagi Ahmad Said yang baru sepenggal duduk di kerusi empuk Menteri Besar, walaupun sebenarnya kedudukan 16-16 adalah pilihan yang terbaik untuk menjadikan seluruh rakyat Terengganu menjadi perhatian dan anak emas kerajaan selama lima tahun akan datang.
Disebabkan pentingnya Kuala Besut ini kepada UMNO dan BN secara keseluruhannya, maka pelbagai bantuan dan habuan dicurahkan untuk memastikan kerusi itu kekal ditangan BN. Sehingga ini durian runtuh paling besar yang diterima ialah pembinaan 72 unit pangsapuri tiga bilik di Kampung Tok Saboh, Kuala Besut. Majlis pecah tanahnya dilakukan oleh Timbalan Perdana Menteri, Muhyiddin Yassin yang juga Pengarah pilihanraya kecil ini, hanya sehari selepas hari penamaan calon.
Betapa pentingnya kerusi Kuala Besut ini sehingga Ahmad Said ketika berucap di majlis itu berkata, pangsapuri itu mungkin diberi percuma kepada penduduk Kampung Pengkalan Atap, Besut yang sering dilanda air pasang dan bahaya ombak tinggi sehingga mencecah atap rumah.
Muhyiddin sendiri menyifatkan pemberian rumah secara percuma itu agak istimewa dan mereka yang terbabit seharusnya bersyukur kepada Allah SWT.
Betapa pentingnya Kuala Besut kepada Ahmad Said sehingga rumah pun mahu diberi percuma. Ini merupakan cara kempen yang bukan saja tidak pernah dibuat oleh mana-mana kerajaan negeri sebelum ini, bahkan juga tiada mana-mana kerajaan di dunia ini yang berupaya memberi rumah percuma kepada rakyatnya.
Namun kerana pentingnya kerusi Kuala Besut, sejarah dunia telah tercipta di Terengganu. Selepas ini mungkin lebih ramai penduduk berpelung mendapat rumah percuma atas kepimpinan murah hati Ahmad Said ini.
Selain durian runtuh dalam bentuk rumah, habuan dan bantuan lain turut mulai melimpah. Ada yang menerima bantuan anak ayam kampung, anak kambing, anak lembu, makanan ternakan dan sebagainya daripada Kementerian Pertanian yang disampaikan oleh timbalan menterinya yang baru dilantik, Tajuddin Abdul Rahman.
Selepas ini, beberapa menteri dan timbalan menteri lagi akan turun ke Kuala Besut membawa buah tangan dari kementerian masing-masing. Meriahlah orang Kuala Besut dengan berbagai jenis bantuan dan habuan. Semuanya datang tanpa diminta dan tanpa perlu memgisi borang pun. Tidak juga ditanya sama ada layak atau tidak, pernah atau tidak memelihara ayam atau kambing sebelum ini tidak juga diambil kira, semuanya mahu diberi percuma.
Tidak cukup dengan bantuan dan habuan, jamuan makan minum, berbuka puasa serta bersahur juga meriah semeriahnya sehingga 24 Julai ini. Mungkin kalau bernasib baik dan pandai mengecek, duit untuk Hari Raya pun boleh dapat sekali.
Itulah kemeriahan di Kuala Besut sekarang ini.
Selain kerusi Kuala Besut penting untuk UMNO dan BN secara keseluruhannya dan juga penting untuk hidup mati Ahmad Said sebagai Menteri Besar, kemenangan di Kuala Besut turut signifikan untuk Muhyiddin yang menjadi Pengarah bagi pilihanraya kecil ini. Dengan kemenangan BN, ia akan melonjakkan nama Muhyiddin dan mengekalkan sokongan orang Melayu di luar bandar kepada UMNO dan BN.
Muhyiddin yang masih berteka-teki dan tidak mahu memberi jawapan pasti sama ada akan mencabar Najib bagi jawatan Presiden UMNO atau sekadar mengekalkan kedudukan Timbalan Presidennya, tentunya mengharapkan keputusan di Kuala Besut ini mampu memberi markah tambahan kepadanya. Jika BN menang di Kuala Besut, bukan saja UMNO dan BN selamat, Ahmad Said terselamat dan Muhyiddin pun boleh menumpang rahmat.
Untuk mencapai semua matlamat yang berbeza-beza itu, menjelang hari pengundian nanti, bukan saja Muhyiddin dan Ahmad Said akan menumpukan lebih banyak masa di Kuala Besut, bahkan beberapa menteri dan timbalan menteri yang lain juga akan terus turun silih berganti membawa habuan dan buah tangan untuk pengundi di kawasan itu. (SH 14/07/2013)

0

0

votes
Article Rating
Kongsikan artikel ini


Ini Semua Ah Jib Gor Punya Salah Maa…

 Dalam bulan Ramadan kali ini, umat Islam negara ini menghadapi dua cabaran yang tidak pernah dihadapi sebelum ini. Pertama, penghinaan dan kebiadapan pasangan bukan Islam yang lebih dikenali dengan blogger seks, Alvin Tan dan Vivian Lee yang memaparkan juadah bak kut teh ( sup tulang babi) sebagai hidangan berbuka puasa dalam laman Facebook mereka. Kedua pula, tindakan duta Vatican City, Joseph Marino yang menyokong penggunaan kalimah Allah bagi penganut agama Kristian negara ini.
Kedua-dua perkara itu jelas menghina dan mencabar kesabaran umat Islam negara ini kerana ia sesuatu yang tidak boleh diterima sama sekali. Umat Islam tidak boleh menerima promosi biadap yang cuba dilakukan oleh Alvin dan Vivian walaupun untuk maksud melawak dan bergurau senda. Begitu juga kita tidak boleh menerima tindakan duta negara asing yang cuba mencampuri urusan negara ini, lebih-lebih lagi yang berkaitan dengan agama Islam.
Bagi blogger seks itu, mereka kini sudah pun disiasat oleh Suruhanjaya Komunikasi dan Multimedia Malaysia dan juga polis setelah begitu banyak protes, bantahan serta laporan polis dibuat. Terbaru ini, pasangan itu juga turut menerima ugutan bunuh dan kecederaan sehingga mereka terpaksa membuat rayuan agar dihentikan semua tindakan itu dengan alasan sudah meminta maaf.
Kini semuanya terserah kepada Peguam Negara untuk menentukan tindakan selanjutnya sama ada mahu dihukum atau dibiarkan terlepas sebagaimana Namewee yang sebelum ini juga memghina orang Melayu dan lagu Negaraku. Tetapi sementara Peguam Negara memikirkan langkah selanjutnya, yang nyata bahawa kesabaran umat Islam negara ini ada hadnya. Tidak selamanya mereka boleh dihina dan dipijak kepala sebegitu rupa.
Bagi keceluparan mulut duta Vatican City itu pula, beberapa protes dan bantahan turut dilakukan oleh beberapa NGO dan pemimpin kerajaan dan juga parti-parti politik. Ada yang menyarankan kedutaan itu ditutup, dutanya yang tak sayang mulut itu dihantar pulang, mengemukakan nota bantahan dan sebagainya. Teti sehingga ini kerajaan hanya berdiam diri saja.
Selepas ini kita tidak tahu apa lagi bentuk penghinaan kepada agama yang terpaksa kita hadapi pula.
Tetapi sementara kita bersedih dan mendidih darah dengan semua kejadian itu, elok kita merenung punca segala kejadian itu boleh berlaku. Orang-orang tua sendiri selalu berkata, sesat di hujung jalan, kembalilah ke pangkal jalan atau untuk membuka benang yang kusut, carilah pangkalnya untuk membukanya.
Begitu juga dalam dua kejadian ini, kebiadaan Alvin dan Vivian serta keceluparan Joseph Marino terhadap umat dan agama Islam. Ia tidak mungkin berlaku begitu saja tanpa ada punca dan sebab-musababnya. Sebelum ini pula, tidak pernah kejadian seburuk itu berlaku. Kenapa hanya sekarang ianya berlaku?
Sejak Najib memimpin negara, beliau telah memperkenalkan dasar 1Malaysia yang memperlihatkan sikap bertolak-ansur kerajaan terhadap bukan Melayu. Dalam masa yang sama, Najib juga menunjukkan sikap berlembut, pemurah, baik hati serta merintih terhadap kaum Cina dengan tujuan mendapat sokongan daripada kaum itu. Sebelum pilihanraya, pelbagai tolak ansur telah dilakukan oleh kerajaan terhadap kaum Cina dan di masa yang sama muncul pula individu seperti Namewee yang menghina orang Melayu dan lagu Negaraku, kejadian memaling kepala babi ke dalam masjid dan sebagainya.
Malangnya, walaupun banyak desakan tetapi tiada tindakan yang sewajarnya diambil. Namewee yang menjadi kemarahan orang Melayu, sebaliknya telah dijemput ke Parlimen oleh Menteri di Jabatan Perdana Menteri, Nazri Aziz walaupun beliau hadir dengan pakaian seperti mahu ke konsert rock. Namawee diraikan dan dipuja oleh pemimpin Melayu kerana takut kehilangan undi Cina. Jauh sekali mahu diambil tindakan undang-undang.
Semua ini secara halus merangsang kebangkitan elemen untuk terus mencuit dan mencabar hati serta perasaan orang Melayu. Mungkin wujud kelompok ekstremis Cina yang mahu terus mencabar kerana merasakan kerajaan tidak mungkin mengambil tindakan disebabkan takut kehilangan sokongan, selain ingin membuktikan inilah 1Malaysia sebenarnya.
Dalam tindakan lunak kerajaan yang lain, walaupun yang banyak diprotes ialah Akta Keselamatan Dalam Negeri atau ISA, Najib juga bersikap pemurah dengan menawarkan untuk memansuhkan sekali Ordinan Darurat dan Akta Hasutan 1948. Semuanya kerana Najib mahu dilihat baik hati, liberal, mempunyai tolerasi yang tinggi dan mengharapkan ia dibalas dengan undi dan sokongan.
Lebih dari itu, untuk menunjukkan pro Cinanya, Najib juga mewujudkan laman Facebook dalam bahasa Mandarin dengan menukar namanya kepada Ah Jib Gor. Tindakan ini memperlihatkan Najib turut mahu menjadi sebahagian daripada orang Cina di kalangan masyarakat itu. Ini bukan saja sesuatu yang luar biasa, bahkan tidak pernah dibuat oleh mana-mana Perdana Menteri sebelum ini.
Sikap terlalu lembut dan kekurangan jati diri dalam diri seorang Perdana Menteri dan diikuti oleh pemimpin yang lain inilah akhirnya yang menyebabkan munculnya kelompok ekstemis dalam masyarakat Cina di mana Alvin dan Vivian adalah sebahagian daripadanya. Mereka tidak takut kerana pemimpin sendiri tunduk dan takut dengan mereka. Sebelum ini mereka juga memuatkan video seks dalam blog dan mempersenda bendera BN tetapi oleh kerana ia dilakukan sebelum pilihanraya dan Najib masih mengharapkan keajabaiban sokongan kelompok itu, maka mereka terlepas daripada sebarang tindakan undang-undang.
Tidak diragui lagi bahawa kemunculan Alvin dan Vivian adalah produk sampingan 1Malaysia yang gagal ditangani oleh kerajaan dan Najib kerana terlalu memikirkan undi dan sokongan. Slogan itu dicipta semata-mata untuk mendapatkan undi tetapi akhirnya semua yang diharapkan tidak menjadi kenyataan. Bersikap pemurah, baik hati, liberal bahkan menjadi Ah Jib Gor pun tidak dibalas dengan undi. Undi Cina ke laut akhirnya, yang muncul ialah elemen seperti Namewee dan Alvin serta Vivian. Ini semua salah Ah Jib Gor maa…
Mengenai komen oleh duta Vatican City tentang kalimah Allah, tidak perlu berselindung juga ianya adalah salah dan silap Najib sendiri. Dalam usaha Najib menunjukkan keterbukaan dan sikap liberalnya terhadap agama Kristian sambil mengharapkan pengundi Kristian terutama di Sabah dan Sarawak terus menyokong kerajaan, beliau telah mengadakan lawatan ke Vatican City pada Julai 2011.
Dalam lawatan itu beliau telah mengadakan pertemuan serta perbincangan dengan Pope Benedict, kononnya untuk kepentingan dan kerjasama antara Islam dan Kristian, yang kemudian disusuli dengan persetujuan negara terkecil dalam dunia itu membuka kedutaannya di negara kita.
Ketika itu, semua pengampu dan pembodek memuji lawatan Najib itu. Najib digambarkan sebagai pemimpin berjiwa besar dan mengutamakan keharmonian antara agama dan tidak semua pemimpin dikatakan mempunyai jiwa seperti beliau. Sebahagian daripada NGO yang mengecam kenyataan duta Vatican City hari ini adalah juga mereka yang memuji ketika Najib berkunjung ke Vatican City dulu.
Amat jelas bahawa adanya kedutaan Vatican City adalah kerana Najib. Najib yang mengadakan lawatan ke negara itu dan menjemput mereka membuka kedutaannya. Vatican City adalah sebuah negara agama, ia tidak ada produk lain selain agama Ktistian. Bila ia dibenarkan membuka kedutaannya di negara kita, tentulah promosinya juga agama Kristian. Sebab itu, apabila ia memberi komen megenai kalimah Allah dan walaupun dianggap mencampuri kedaulatan negara, ia sebenarnya tidak menghairankan kerana ia memang sebahagian daripada peranannya. Dutanya yang bertugas di sini pun orang agama, bukannya orang diplomatik.
Dalam dua kejadian yang sedang menjadi perbualan serta kemarahan umat Islam ini, tidak diragui lagi bahawa semuanya berpunca daripada Perdana Menteri sendiri. Beliaulah yang mencampak benih sehingga wujudnya Alvin, Vivian dan Vatican City di negara ini.
Diulang sekali, semunya salah Najib maa…(SH 16/07/2013)

0

0

votes
Article Rating
Kongsikan artikel ini


Kalau Nak Tahu Apa Terjadi Bila Kedudukan 16-16, Jadikanlah Ia Kenyataan

 Pilihanraya kecil DUN Kuala Besut mula membahang panas kempennya. Tidak saja panas dengan isu tempatan dan pembangunan segera yang didatangkan ke kawasan itu, malah isu-isu peribadi turut mula mengambil tempatnya. Tidak dipedulikan sama ada bulan Ramadan atau tidak, kempen pilihanraya tetap sama rentak dan iramanya selagi matlamatnya ialah untuk mencari kemenangan.
Di Kuala Besut ini, tidak saja BN yang mula menggunakan kelemahan peribadi dan keluarga calon lawan sebagai bahan kempen, sebaliknya Pas juga turut mengguna kelemahan dan sisi tidak baik calon BN untuk mencari kemenangan. Hakikatnya, kedua-dua pihak lebih kurang sama dalam strategi kempennya.
Tetapi yang paling menarik ialah berkenaan dengan kedudukan kerusi di DUN Terengganu jika Pas berjaya memenangi pilihanrayaa kecil ini. Dalam pilihanraya lalu BN memenangi 17 kerusi manakala PR menang 15 dan dalam pilihanraya kecil ini Pas berusaha untuk memenanginya bagi menjadikan kedudukan 16-16.
Kedudukan jumlah kerusi seri tidak pernah berlaku sebelum ini di mana-mana negeri. Ramai yang ingin tahu apa akan berlaku selepas itu. Apakah Menteri Besar akan bertukar? Apakah Sultan Terengganu boleh menentukan siapa Menteri Besar pilihan baginda? Atau adakah kedudukan DUN Terengganu akan tergantung? Mungkinkah pilihanraya negeri akan diadakan untuk mencari pemenang sebenar?
Pelbagai kemungkinan boleh berlaku bila kedudukan menjadi 16-16 tetapi sehingga ini tiada siapa yang pasti apa keadaannya yang sebenar. Sementara Pas menjadikan 16-16 Terengganu Baru sebagai antara bahan kempennya, BN pula nampaknya sangat berusaha keras untuk memastikan Kuala Besut ini kekal ditangan mereka dan kedudukan kekal 17-15.
Pas melalui Naib Presidennnya, Sallahuddin Ayub menaruh keyakinan bahawa kedudukan Menteri Besar akan bertukar tangan dan memihak kepada mereka jika kedudukan menjadi 16-16. Beliau bagaimanapun tidak menghuraikan lebih lanjut mengenai perkara itu, cuma memberi jaminan jika kerusi Menteri Besar berjaya diperolehi banyak permasalahan tanah di negeri itu akan diselesaikan.
Tetapi bagi Idris Jusoh, Ketua UMNO Besut dan Timbalan Pengarah Pilihanraya Kuala Besut pula mempunyai tafsiran lain. Beliau berkata, jika kedudukan 16-16, kerusi Menteri Besar akan kekal ditangan BN kerana kelebihan undi Speaker yang memihak kepada mereka. Namun hujah itu ditentang oleh Dr Zulkifli Ahmad dari Pas yang menyatakan undi Speaker tidak boleh dipakai dalam penentuan kedudukan Menteri Besar.
Ahmad Maslan pula meminta pengundi Kuala Besut supaya terus memilih BN bagi mengelakkan DUN Terengganu menjadi tergantung dan membawa kepada ketidakstabilan politik di negeri itu.
SPR yang menguruskan perjalanan pilihanraya juga tiada jawapan jika kedudukan menjadi 16-16. Pengerusinya, Aziz Yusof dilaporkan berkata, jika kedudukan menjadi seri, ia bukan lagi tanggungjawab mereka menentukan apa yang berlaku selepas itu.
Najib dan Muhyiddin pula tidak memberi ulasan setakat ini jika kedudukan menjadi 16-16 itu. Muhyiddin yang menjadi Pengarah pilihanraya kecil ini hanya mahukan kemenangan dan seolah-olah tidak mahu memikirkan mengenai kedudukan 16-16 itu. Walaupun pemimpin UMNO yang lain banyak yang bercakap mengenainya tetapi tiada yang sekata. Pandangan mereka berbeza-beza dan ini menunjukkan mereka bercakap ikut sedap mulut saja tanpa memahami tafsiran sebenar mengenai undang-undang dan Perlembagaan.
Apa pun, sehingga ini tafsiran mengenai kedudukan 16-16 ini adalah lebih mengikut kepentingan parti masing-masing. Pas mentafsirkan dengan menjuruskannya kepada keadaan yang mungkin memihak kepada mereka, begitu juga dengan BN lebih memberi tafsiran yang turut menyebelahi mereka.
Hakikatnya tiada siapa yang jelas dan pasti mengenai apa yang bakal berlaku jika kedudukan DUN menjadi seri. Tiada rujukan yang boleh diguna kerana ia tidak pernah berlaku sebelum ini. Sama ada ia terpulang kepada kuasa Sultan Terengganu atau tafsiran undang-undang dan Perlembagaan akan dibuat oleh Peguam Negara atau Perdana Menteri mempunyai kuasa memberi nasihat kepada Sultan atau pelbagai kemungkinan lain, semuanya tiada kepastian.
Semuanya masih kabur dan tidak jelas. Tetapi yang jelas dan pastinya PAS sangat mahukan keddukan 16-16 itu menjadi kenyataan manakala UMNO dan BN pula jelas dan pasti tidak mahu kedudukan seri itu berlaku.
Tanpa ada niat untuk menyebelahi mana-mana pihak tetapi sekadar untuk menguji sistem demokrasi dan menambah kematangan dalam berpolitik di negara ini, ada baiknya jika kedudukan 16-16 ini dijadikan kenyataan. Hanya setelah itu barulah kita tahu apa sebenarnya yang berlaku supaya ia boleh menjadi rujukan di lain-lain masa.
Ia juga akan memberi ruang untuk undang-undang dan Perlembagaan diberi tafsiran yang lebih jelas dan ini merupakan sesuatu yang amat berguna untuk generasi akan datang. Sama ada selepas kedudukan 16-16 itu, Sultan mempunyai kuasa memilih Menteri Besar, Menteri Besar sedia ada akan kekal atau perlu pilihanraya negeri atau sebagainya, semuanya akan terjawab dengan sendirinya.
Dalam hal ini pengundi Kuala Besut pada 24 Julai ini sebenarnya mempunyai peranan yang jauh lebih besar daripada sekadar mengundi untuk memilih seorang ADUN saja. Mereka mampu memberi sumbangan besar kepada rakyat dan negara dari segi kematangan berpolitik dan pengamalan sistem demokrasi dan Raja berperlembagaan yang diamalkan di negara ini.(SH 17/07/2013)

0

0

votes
Article Rating
Kongsikan artikel ini


Apa Tujuan KJ Mengaitkan Kuala Besut Dengan Kedudukan Najib?

 Dalam usaha kempen untuk memastikan kemenangan calon BN di Kuala Besut, Ketua Pemuda UMNO Khairy Jamaluddin telah mengaitkan kemungkinan kedudukan Perdana Menteri, Najib Razak akan tergugat jika BN tewas dalam pilihanraya kecil ini.
Menurut beliau, jika BN tewas di Kuala Besut dan kedudukan jumlah kerusi DUN Terengganu menjadi seri serta kemungkinan akan diadakan pilihanraya peringkat negeri, suatu gelombng, gerakan dan goncangan yang akan menggugat kedudukan Najib akan berlaku.
Sehubungan itu, beliau beberapa kali merayu anak-anak muda Kuala Besut agar memastikan kemenangan BN dalam pilihanraya kecil ini bagi mengelakkan kedudukan Najib ssbagai Perdana Menteri dan Pengerusi BN daripada tergugat.
Sekali imbas ternampak macam KJ mahu mempertahankan kedudukan Najib apabila beliau menyebut mengenai perkara itu tetapi siapa yang dimaksudkan oleh KJ boleh menggugat kedudukan Perdana Menteri itu? Selama ini orangramai hanya selalu mengaitkan keputusan pilihanraya Kuala Besut dengan kedudukan Menteri Besar Terengganu, Ahmad Said saja kerana jika PAS menang, kedudukan jumlah kerusi BN dengan PR menjadi seri dan akan membuat Ahmad Said menjadi goyah.
PAS sendiri dalam kempennya menggunakan slogan 16-16 Terengganu Baru iaitu mengenai kemungkinan mereka mengambil alih pentadbiran kerajaan negeri. Naib Presiden Pas, Sallahuddin Ayub juga yakin jika kedudukan menjadi 16-16, kerusi Menteri Besar Terengganu akan menjadi milik mereka.
Dalam kempen-kempen yang lain juga, PAS lebih banyak menyerang pentadbiran kerajaan negeri terutama berkaitan tanah, pembangunan, rasuah dan sebagainya. PAS sendiri tidak melihat ada kaitan keputusan di Kuala Besut ini dengan kedudukan dan masa depan politik Najib dan menjatuhkan Perdana Menteri melalui Kuala Besut bukanlah matlamat PAS. Matlamat Pas dan PR memenangi Kuala Besut ialah untuk mengambil alih kerusi Menteri Besar saja.
Jadi, siapa yang dimaksudkan KJ boleh menggugat kedudukan Najib itu?
Kalau dengan kedudukan seri dan kemudian diadakan pilihanraya negeri pula, kalau pun PAS dan PR memenanginya, yang tumbang hanyalah kerajaan negeri dan hilang jawatan pula hanya Ahmad Said. Dengan jatuhnya negeri Terengganu, kedudukan Najib sebagai Perdana Menteri tidak tergugat sama-sekali kerana kalah di peringkat negeri tidak menjejaskan 133 kerusi BN di Parlimen.
Kalau begitu, siapa yang sebenarnya boleh menggugat Najib seperti yang dimaksudkan KJ?
Mungkinkah dengan kekalahan BN di Kuala Besut dan jika diadakan pilihanraya peringkat negeri dan BN juga kalah kemudiannya, akan berlaku undi tidak percaya terhadap Najib di Parlimen? Nampak macam tidak logik perkara itu akan berlaku kerana kekalahan di satu kerusi DUN atau kehilangan satu negeri tidak merupakan alasan yang kuat untuk membawa undi tidak percaya terhadap Najib.
Habis, siapa lagi yang boleh menggugat Najib?
Mungkinkah KJ sebenarnya ingin memberitahu bahawa kekalahan BN di Kuala Besut bermakna penolakan terhadap kepimpinan Najib sebagai Presiden UMNO dan ia seharusnya dilanjutkan kepada pemilihan UMNO yang akan diadakan hujung tahun ini. Desas-desus memang sudah lama bertiup bahawa Muhyiddin atau Tengku Razaleigh akan masuk gelanggang untuk mencabar Najib kali ini.
Tetapi menjadi persoalan juga jika KJ mengaitkan kekalahan BN di Kuala Besut dengan pertandingan jawatan Presiden UMNO sedangkan Pemuda UMNO sudah membuat keputusan sebaik saja PRU 13 lalu agar jawatan Presiden dan Timbalan Presiden UMNO tidak dipertandingkan. Kalau sudah bersetuju jawatan Najib tidak ditandingi, apa yang ditakutkan dengan kedudukan Najib akan tergugat?
Atau adakah ini bermakna KJ sudah mengubah keputusan dan bersetuju jawatan Presiden UMNO ditandingi pula? Atau juga ini merupakan signal beliau bahawa sekiranya BN kalah di Kuala Besut, maka bermakna kedudukan Najib wajar menjadi pertimbangan semula 146,500 perwakilan UMNO yang akan mengundi pada kali ini?
Secara logiknya, apabila KJ mengaitkan Kuala Besut dengan kedudukan Najib yang bakal tergugat, ia tentunya lebih menjurus kepada pemilihan UMNo berbanding gugatan daripada PR dan Anwar Ibrahim. Dalam waktu yang terdekat ini juga, bahang pemilihan UMNO lebih memanas sementara ancaman daripada PR dan Anwar sudah kelihatan mulai sejuk. Anwar dan PR selain menumpukan kepada proses membantah keputusan pilihanraya di mahkamah, mereka juga sudah mulai bergerak untuk memenangi PRU 14 lima tahun akan datang. Maknanya, Anwar bukan lagi ancaman kepada Najib.
Apabila KJ mengatakan kedudukan Najib bakal tergugat, apakah juga bermakna situasi Najib sekarang makin lemah? Apakah kedudukan Muhyiddin yang dikatakan akan mencabar Najib makin kuat dalam pemerhatian KJ? Kemenangan BN di Kuala Besut mungkin mampu menyelamatkan Najib tetapi harus diingat kemenangan yang sama juga akan melonjakkan nama Muhyiddin kerana beliau merupakan Pengarah pilihanraya dan menghabiskan banyak masanya, bukan saja menemui rakyat, menjadi imam bahkan juga memberi banyak projek pembangunan segera untuk Kuala Besut.
Kuala Besut lebih menaikkan nama Muhyiddin, walaupun kemenangannya menggembirakan Najib dan Ahmad Said.
Dengan KJ secara tiba-tiba mengaitkan Kuala Besut dengan kedudukan dan masa depan Najib sedangkan PAS hanya ingin menumbangkan Ahmad Said sebagai Menteri Besar, bahang kempen mungkin akan menjadi bersimpang-siur dalam hari-hari terakhir menjelang 24 Julai ini. Kempen untuk calon BN akan menjadi bercampur-campur dengan kempen untuk mempertahan atau menyingkirkan Ahmad Said dan Najib.
Sama ada gelombang kempen untuk menukar kepimpinan Ahmad Said akan bertaut dengan usaha untuk menyingkirkan Najib atau gelombang menolak Najib menjadi lebih kuat akhirnya dan turut meresapi pemikiran pengundi Kuala Besut atau pengundi Kuala Besut tidak terkesan dengan semua permainan itu, kebarangkalian Kuala Besut bakal mencipta pelbagai arus politik untuk UMNO dan negara selepas ini tidak boleh dinafikan begitu saja.
Dan KJ mungkin sedang memerhati semua arus itu dan memikir-mikir arus manakah yang tidak akan menyebabkan hanyut dan kelemasan.(SH 18/07/2013)

0

0

votes
Article Rating
Kongsikan artikel ini